text:
Í seinastu viku var Beinir á stuttari konsertferð í Norðurjyllandi.
Hóskvøldið sang Beinir á tveimum konsertum í Bagterphøllini í Hjørring saman við tónleikarum og einum kóri við 450 børnum úr ymsum skúlum í Hjørring Kommunu. Konsertirnar vóru hildnar í sambandi við, at ein fløga við donskum barnasangum, sum hjúnini Leif og Christine Lund Jakobsen hava skrivað, júst er komin út. Beinir hevur áður arbeitt saman við Leif og Christine, og á nýggju fløguni syngur Beinir 4 av teimum 8 løgunum. Tað eina lagið – Det klammeste jeg ved – varð kosið ársins danski barnasangur í 2011 av Koda.
Fríggjakvøldið var Beinir á pallinum í Hirtshals Kulturhus við m.ø. bróðrinum Rana á trummum, har teir spældu løg av fløguni Kom við, sum kom út í fjørsummar, og nøkur bluesløg.
Ferðalagið fór aftur til Alicante í Spania sunnudagin, har Beinir hevur búð saman við familjuni síðan fyrst í hesum árinum. Beinir er sera væl nøgdur við konsertirnar í Danmark og hann sigur, at kanska okkurt spennandi verður á skránni í desembur, tá hann kemur heim til Føroya í jólafrí.


c: text/html

text:
Mikudagin 3. okt vóru vit í 1.flokki var heima hjá Andreas og teimum til eina fletting. Aftaná spældu vit, og so fingu vit ein góðan døgurðabita og ís omaná. Ein sera góður og læruríkur dagur. Fleiri myndir á myndasavninum hjá 1… Les meira »
Næmingar, ið ynskja at spæla okkurt ljóðføri í musikkskúlanum kunnu melda til á speedadmin.dk. Á Skála verður undirvíst í klaver, gittara og tvørfloytu. Undirvísingin er í skúlatíð. Í løtuni er tvey pláss til gittara, annars koma… Les meira »
Um tað er áhugi fyri tí, so kunnu tit finna leinkjur til framløgurnar, sum Andriása Dam Joensen og Birgit Frederiksberg høvdu til seinasta foreldrafund 20. sept. Vit tosaðu m.a. um, hvussu telduspælið "Fortnite" ávirkar okkara næm… Les meira »
Foreldraumboðini hava sent okkum fylgjandi skriv: Hugnaløta fyri 1, 2 og 3 flokk. 9 okt. verður eitt samansjóðingar tiltak fyri 1., 2. og 3. flokki í skúlanum.Vit byrja kl. 17.30.Vit fara at heita á tykkum, um at eta nátturða áð… Les meira »
Les meira »

robotstxt: allowed

filter: keep


text:
Árni Gregersen, ting.fo 12.08.2018 (19:51)
Nú koma menningarkvoturnar
Vinnan hevur síðan væl undan ólavsøku bíða eftir at fáa svar uppá, hvør fær menningarkvoturnar.
Ein óheft nevnd var sett at viðgera umsóknirnar og mæla fiskimálaráðnum til, hvør skal fáa hesar nógv umrøddu kvotur. Formaðurin í nevndini, Gestur Hovgaard, boðaði beinanvegin frá, at nevndin ætlaði at lata fiskimálaráðnum tilmælið undan ólavsøku.
Tað gjørdi nevndin eisini eftir at hava eftirkannað tær 38 umsóknirnar, men síðani er gingin rúm tíð. Landsstýrismaðurin við fiskivinnumálum, Høgni Hoyddal, hevur fleiri ferðir sagt, at fiskimálaráðið hevur brúkt tíð uppá at eftirkanna tilmælini - millum annað um eigaraviðurskiftini hjá umsøkjarunum eru í lagi.
Málið dróg so mikið leingi út, at fiskimálaráðið boðaði frá fríggjadagin, at uppboðssølan av makreli og norðhavssild, sum skuldi vera týsdagin og hósdagin í hesi vikuni, er útsett eina viku.
Og fríggjakvøldið boðaði landsstýrismaðurin við fiskivinnumálum so frá, at tey sum hava søkt um menningarkvotur fáa svar í morgin.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Á triðja sinni luttekur Landssjúkrahúsið á Mentanarnáttini, sum í ár verður fríggjakvøldið 3. juni. Árini frammanundan hava nógv fólk vitja á Landssjúkrahúsinum á Mentanarnáttini, og vit stremba tí aftur í ár eftir, at vísa fram partar av sjúkrahúsinum sum borgarar vanliga ikki hava atgongd til.
Tveir túrar við rundvísing verða, sum byrja við reyðu bygningarnar á Eirargarði 14.
Fyrri túrurin er kl. 18.30 og seinni kl. 19.00. Túrarnir varða í uml. 1 tíma.
Skráin:
Kl. 18.30
Eirargarður og tunnilin
Styttri søgulig frágreiðing um LS á Eirargarði, har farið verður niður í tunnilin og oman í maskinrúmið.
Maskinrúmið á LS
Framvísing og frágreiðing um maskinrúmið.
Ganga umvegis tunnilin undir J.C Svabosgøtu oman í B-Bygningin
Greitt verður frá krígshospitalinum á vegnum.
Sektiónsstovan
Framvísing og frágreiðing um arbeiðsuppgávur í sektiónsstovuni.
Rannsóknarstovan
Framsýning og frágreiðing um arbeiðsuppgávur og nýmótans tøkni innan rannsóknarøkið.
Vitja framsýning av nýggja H bygninginum í forhøllini, og túrur upp á takið á grøna bygninginum
Frágreiðing um nýggja bygningin, við møguleika at síggja hann í 3D brillum. Um viðrar, verður gingið upp trappurnar á 9. hædd og út á takið.
Liðugt
LS bjóðar gómagott í forhøllini.
Seinni túrur byrjar klokkan 19.00, og skráin er tann sama sum omanfyri.
Vælkomin sum gestur á Landssjúkrahúsið.


text:
Á Mentanarnáttini 2. juni, fer LS aftur at vísa støð fram á sjúkrahúsinum, sum borgarar vanliga ikki hava atgongd til.
Tvær rundvísingar verða, ávikavist kl. 18.30 og kl. 19.00.
Báðir túrar byrja við reyðu bygningarnar á Eirargarði 16.
Fyrri túrurin:
kl. 18.30
Bygningar, psykiatri og tunnil á Eirargarði.
Styttri frágreiðing um psykiatri og Eirargarð.
kl. 18.45
Ganga gjøgnum tunnilin undir J.C Svabosgøtu oman í grøna bygningin.
Steðga verður við krígshospitalið.
kl. 19.00
Sektiónsstovan.
Framvísing og styttri frágreiðing um arbeiðið í sektiónsstovuni.
kl. 19.10
Upp á takið á grøna bygninginum umvegis trappurnar.
164 trapputrin eru frá niðastu hædd til ovastu.
Vilt tú upp at njóta frálíka útsýnið yvir býin?
Aftaná bjóðar LS gómagott í forhøllini, og framsýningin av H - bygninginum er opin.
Seinni túrurin byrjar kl. 19.00, eisini við reyðu bygningarnar á Eirargarði 16.
Harumframt er Bamsuskaðastova opin Mentanarnáttina 2. juni millum kl. 18.00-20.00.


text:
Ingi Samuelsen
04.12.2017 - 11:31
Ítróttur > Ítróttur > Hondbóltur
So seint sum í september mánaði í ár stóð hann á síðulinjuni og stjórnaði føroyska kvinnulandsliðnum í hondbólti í EM-undankappingardysti.
Í hesum døgum stendur hann á síðulinjuni til HM-kappingina í Týsklandi sum hjálparvenjari hjá kinesiska kvinnulandsliðnum.
Talan er um enska hondbóltsvenjaran Scott Harrington, sum fyri tveimum árum síðani gjørdist partur av føroyskum hondbólti, sum landsliðsvenjari og –mennari og eisini venjari í hondbóltsfelagnum hjá Neistanum.
Fyrr í ár varð hann so útnevndur sum høvuðsvenjari hjá okkara kvinnulandsliði.
Men í heyst gav Scott Harrington boð um, at hann mátti gevast, tí hann hevði fingið eitt spennandi tilboð uttanlands. Nevniliga frá kinesiska hondbóltssambandinum um at gerast hjálparvenjari hjá kvinnulandsliðnum har.
Og nú situr hann so á beinkinum til HM-kappingina sum um vikuskiftið byrjaði í Týsklandi.
Daninin Jesper Holmris, kendur frá landsliðnum fyri árum síðani, er høvuðsvenjari. Kina er ikki millum favorittarnar til kappingina hesaferð – langt fra – tey eru við fyri at læra við vón um at kunna klára seg væl til olympisku leikirnar í 2020.
Kina hevur spælt tveir dystir og tapt báðar stórt. Fyrst 23-43 móti Serbia og í gjár 15-40 móti Hollandi. Komandi uppgáva er móti Suðurkorea mikudagin. Júst Suðurkorea er liðið, sum Kina hevur sum mál at koma ájavnt við í menningararbeiðinum tey komandi árini.
Skipanin við kinesiska hondbóltssambandið er nú, at leikararnir uppihalda seg í Danmark ein stóran part av árinum, har Jesper Holmris saman við Scott Harrington og restini av venjaratoyminum hava góðar umstøður at fáa kinesiskan kvinnuhondbólt upp á eitt støði, so at tær kunnu gera seg galdandi í altjóða hondbólti á jøvnum støði við suðurkoreansku og japansku hondbóltskvinnurnar.
Herundir er samrøða við kinesisku hondbóltsvenjararnar, sum altjóða hondbóltssambandið, IHF, hevur gjørt.


text:
Tey hava avgreitt síðsta sett av innleiðandi riðlum á DM á stuttgeil 2017, har føroyingarnir megnaðu at kvalifisera seg til finalur í øllum tí sum teir luttóku í.
Í 200 blandað svam Alvi Hjelm seg við 2:06.02 til eitt 8. pláss í innleiðandi, sum merkir at hann fær eina uttargeil í A-finaluni.
Í 50 rygg svam Magnus Jákupsson seg við 24.85 til eitt 2. pláss í innleiðandi, aftanfyri bara turkiska Iskender Baslakov á 24.61. Hann er tí sjálvsagt í A-finaluni.
Í 400 frí svam Óli Mortensen seg við 3:53.63 til eitt 4. pláss, og Alvi Hjelm við 3:57.75 til eitt 10. pláss, sum merkir at Óli er í A-finaluni og Alvi í B-finaluni.
Frans Johannessen er eftir øllum at døma liðugur at kappast fyri hesuferð.
Finalurnar byrja klokkan 17:00 danska tíð, sum er klokkan 16:00 her í Føroyum. Til ber at síggja stroyming frá kappingini her á livetiming.dk


text:
Tað gerst alsamt meira vanligt, at alt samskifti millum borgarar og stovnar ella fyritøkur fer fram á netinum.
Tað vil siga, at heldur enn at fáa eitt vanligt bræv í postkassan við einum boðum frá onkrum stovni, so verða boðini send á netinum eitt nú í einum telduposti.
Og júst tað, at ein so stórur partur av slíkum samskifti í dag fer fram á netinum, tað er ein avbjóðing fyri pensjónistarnar í Føroyum.
Tað sigur Beate L. Samuelsen, sum er forkvinna í Landsfelag pensjónista.
- Nógv hava onga teldu, og hava tey teldu, tora tey ikki at brúka hana. Og tey eru rættiliga eym um tey tingini, tey vita og eiga, og tey ynskja ikki, at onnur fólk skulu kunna koma inn á teirra privata økið, sigur Beata L. Samuelsen.
Sambært henni hevur elektroniskt samskifti stóra ávirkan á eldra ættarliðið:
- Tað ger, at tey føla seg uttanfyri, og tey fáa ikki fylgt við í sínum persónligu viðurskiftum, sigur Beate L. Samuelsen.
Í morgunsendingini fortaldi hon, hví tað er ein avbjóðing fyri fleiri pensjónistar, at alsamt fleiri fyritøkur og stovnar samskifta á netinum.


text:
Ivan Eginsson Eysturland heldur við trimum fótbóltslandsliðum. Tey eru Føroyar, Ísland og Uruguay.
Tey bæði síðst nevndu eru við í HM endaspælinum í Russlandi.
Hann hevur verið fjeppari hjá Uruguay í næstan 30 ár.
Hesaferð hevur liðið møguleika at koma rættiliga langt í kappingini og kanska vinna hana, heldur hann.
Framúr góðir spælarar eru á liðnum, og vinnaramentaliteturin er nakað heilt serstakt.
Ivan Eginsson Eysturland vitjar javnan í Uruguay og fyri fýra árum síðan var hann í sjónvarpslýsingum í Uruguay og gjørdist tá landskendur.
Tað kemur kemur enn fyri, at fólk vilja taka myndir. Eg eri nokk ikki nógv broyttur, sigur hann skemtandi.
Hinvegin væntar hann, at tað verður trupult hjá Íslandi at spæla seg víðari úr bólkaspælinum.
Á myndini síggjast Ivan Eginsson Eysturland og kona hansara, Kinga Eysturland.


text:
Eitt óvanliga lekkurt stig í Gundadali!
Tað var avgjørt onki áskoðaramet, tá B36 tók ímóti okkara monnum í Gundadali í kvøld. Flestu eyguni vóru helst vend ímóti topdystinum við Djúpumýru í Klaksvík. Finnbjørn, Grettir, Bjarki, Arthur og Sverri høvdu kortini leitað sær til Havnar í góðveðrinum, og serliga tann seinasti hoyrdist sera væl í tomu áskoðarafjøldini.
Okkara menn byrjaðu við Róa í mál, Rógva, Andras, Petur og Ragnar í verjuni, Arnar og Marna mitt á miðjuni við Hans Paula eitt vet frammanfyri, Pætur og Leif á vongunum og Aksel rættiliga einsamallum fremst.
B36 var naskari fyrstu løtuna, og serliga Meinhard E. Olsen og Kaimar Saag løgdu stórt trýst á okkara høgru síðu, har Petur tó fleiri ferðir steðgaði heilt stóra møguleikanum.
Okkara runnu aftaná og komu ongantíð heilt tætt at B36-málinum, og hóast B36 leikliga var greitt omaná, so spældu teir mest frá síðu til síðu.
Tá umleið hálvur var farin eydnaðist endiliga okkara monnum at leggja eitt lítið trýst eftir at Aksel og Marni megnaðu at vinna nakrar duellir. Úrslitið bleiv eitt hornaspark, sum Hans Pauli legði innfyri. B36 sparkar í fyrsta umfari út aftur til Hans Paula, sum sparkar bóltin á Andras, og brádliga liggur bólturin í málinum. Okkara menn á odda burtur úr nærmast ongum!
Fimm minuttir seinni kemur eitt innlegg frá B36 úr okkara høgru síðu. Verjan stendur ikki heilt uppá pláss, Kaimar Saag verður púra leysur, og leggur bóltin millum beinini á Róa og í mál.
Fram ímóti hálvleiki høvdu báðir partar hvør sín møguleika afturat, men hálvleiksstøðan helt sær á 1-1.
Lítlan hálvan minutt inn í seinna hálvleik sleppa B36 aftur leysir í høgru síðu, og tá bólturin kemur inn fyri eydnast sera illa hjá okkara monnum at rudda burtur. Nýinnskifti Benjamin Heinesen kemur til leysa bóltin og smekkar hann í netið til 2-1 til heimaliðið.
Beint eftir málið eru okkara menn nær við, og hóast tað tvær ferðir varð rópt um brotsspark, blásti dómarin, Rúni Gaardbo - helst av røttum - ikki fyri nøkrum.
Rótut spæl merkti næstu løtuna, og B36 var fleiri ferðir nær við, meðan okkara menn bara næstan komu til møguleikar.
Við 20 minuttum eftir kom Arnbjørn á vøllin fyri Aksel. Fyrstu løtuna broytti tað onki um leikgongdina, B36 kendu seg einu ferðina snýttar fyri brotsspark og fleiri ferðir var heilt nær við, at støðan bleiv 3-1. Andras, Petur og Rói megnaðu tó í felag saman við óneyvleika hjá teimum hvítu at halda møguleikanum fyri stigi á lívi.
Við 10 minuttum eftir fær Arnbjørn bóltin í føturnar beint uttan fyri brotsteigin hjá B36 og vendir hegnisliga. Fríspark, sigur dómarin, men ólukkutíð rakti Hans Pauli nóg illa bóltin í frísparksroyndini.
Við trimum minuttum var uppskriftin roynd aftur. Ein bóltur í føturnar hjá Arnbjørn, sum nakað til vinstru í brotsteiginum hjá B36 vendir sær enn betri enn seinast og við sonnum máltevi leggur bóltin í málið til 2-2! Eitt frálíkt mál!
Arnbjørn bjargaði okkum harvið enn eitt stig, tí meira hendi ikki í dystinum.


text:
Barbara Holm 11.06.2018 (11:05)
Smyril funnið grind við Suðuroynna
Vakthavandi á løgreglustøðini í Havn váttar, at Smyril hevur funnið eina lítla grind við Suðuroynna. Vilhelm Meyer, grindaformaður í Trongisvági sigur, at tað er júst nú váttað, at Smyril hevur funnið grind eystanfyri Suðuroynna.
Grindaformaðurin sigur, at júst nú rekur norðureftir, og at síggja til verður hon rikin á Hvalba. Tó er ov tíðliga at siga nakað, tí nakrir skjóttgangandi bátar eru farnir til grindina, men annars er hetta so mikið fekst, at tað ikki ber til at siga meira um grindina júst nú.
In.fo fylgir málinum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
7. septembur verður landsleiðaradagur í Norðurlandahúsinum hjá Føroya Pedagogfelag. Á skránni verða fyrilestrar um ymisk viðkomandi evni fyri leiðarar á námsfrøðiliga økinum. Katrin Kallsberg, lækni og politikari, fer at tosa um djúptøkið arbeiði, ella "deep work", Maibritt Højgaard organisatiónssálarfrøðingur, tosar um relatiónir, og tað at koma aftur til røturnar og Marna Jacobsen,, forkvinna í Demokratia og … Continue reading Landsleiðaradagur 2018
Námsfrøðiliga læruætlanin eftirmett í Danmark
Í farnu viku vóru umboð fyri leiðararáðið hjá Føroya Pedagogfelag á ráðstevnu í Keypmannahavn um “den styrkede pædagogiske læreplan”. Barna- og Socialministeriet skipaðu fyri fakdegi við endamálinum at miðla og geva íblástur úr nýggju eftirmettu donsku námsfrøðiligu læruætlanini til praktiskt arbeiði á stovnum. Fyrsta læruætlanin kom út í 2004, og nú var tíðin búgvin at … Continue reading Námsfrøðiliga læruætlanin eftirmett í Danmark


text:
Orð: Ulrich Peter Overby
Lag: Chr. J. Rasmussen
Týtt: C. Holm-Isaksen
1. Brátt lýsir í eystri, nú dimmið er av,
upp brøður, til dagsverk og dyst
at verja várt einasta fátæka krav,
tann rætt vit ei enn hava mist.
Tí tungt er sum trælur at tiggja sítt breyð.
Til arbeiðis! Lív ella deyð!
2. Tí oku, sum okkum á herðar varð lagt,
vit knógvaðu undir av neyð.
Men eru vit fjøldin, so veri tað sagt:
vit krevja várt dagliga breyð!
Vit sameintir ganga í lyst og í neyð
til arbeiðis! Lív ella deyð!
3. Á grúgvu er útkalt; várt fátæka skúr
av gráti og klandri er fult,
várar ítróttir stongdar sum fuglur í búr,
várt navn er í vanvirði dult.
Oss leivist bert hatrið, hin eldglóðin reyð.
Til arbeiðis! Lív ella deyð!
4. Tann sveitti, sum rennur av strevi og stríð,
væl nørir um ríkmannabjølg,
og prestarnir lýsa tí komandi tíð
til heljar, til devil og dólg.
Teir køva tó ikki tað rópið, sum beyð:
Til arbeiðis! Lív ella deyð!
5. Í stríðnum, sum nú dunar víða um lond,
so mangur var boygdur í knæ,
tí fylkist og takið hvør annan í hond
í trúgv til tann komandi dag!
Vit tjald okkum reisa til verju í neyð.
Til arbeiðis! Lív ella deyð!


text:
KAPPINGARREGLUR 2010
Grand Prix Renning
Navn og endamál
Almenna navni á kappingini er Grand Prix Renning. Navnið kann broytast um ein stuðul ynskir og rindar fyri tað.
Endamálið við kappingini er at skapa kappingar av høgari góðsku fyri rennarar á einum hvørjum støði, og at økja um áhugan fyri renning.
Reglur fyri luttøku
Kappingin er fyri øll fræls ítróttafeløg í landinum, sum eru limur í FÍF. Kappingarnevndin hjá FÍF kann geva undantaksloyvi til onnur feløg/einstaklingar í einstøkum førum. Heitt verður á luttakararnar, sum umboða felag, í størstan mun um at vera í singlet/t-shirt við litunum hjá felagnum.
Bert rennarar, sum eru skrásettir limir í einum felag, áðrenn kappingardag, kunnu fáa stig.
Tað verður kappast í flokkunum:
• Kvinnur opin bólkur (f. -1994) tvs. 16 ár ella eldri
• Menn opin bólkur (f. -1994) tvs. 16 ár ella eldri
• Kvinnur (K45+) veteranar (f. 1964-1955) tvs. 46-55 ár
• Menn (M45+) veteranar (f. 1964-1955) tvs. 46-55 ár
• Kvinnur (K55+) superveteranar (f. -1954 ella fyrr) tvs. 56 ár ella eldri
• Menn (M55+)superveteranar (f. -1954 ella fyrr) tvs. 56 ár ella eldri
Aldurin verður roknaður, sum blivin aldur, tá árið 2010 er runnið.
Tað verður einans skipað fyri einstaklingakapping.
Ein rennari kann skifta felag í kappingarárinum.
Kappingarsløg
Kappingarnar kunnu verða landsveg-, býar-, bana- ella crossrenning. Kappingarsløg verða fastløgd áðrenn kappingarbyrjan.
Kappingar
Talið av kappingum verður ásett á hvørjum árið, tað kann verða skiftandi frá ári til ár. Í 2010 verða seks kappingar.
1. Norðoyastevna (Klaksvík) leygardagin 5. juni kl. 11.00 – 5 km
2. Sundalagsstevna (Hvalvík) leygardagin 12. juni kl. 11.00 – 11,0 km
3. Eystanstevna (Runavík) týsdagur 22. juni kl. 18.00 – 10 km (samstundis FM)
4. Jóansøka (Vági) leygardagur 26. juni kl. ??.00 – 6 km
5. Fjarðastevna (Vestmanna) leygardagur 3. juli kl. 11.00 – 5 km
6. Vestanstevna (Sørvágur) fríggjadagur 9. juli kl. 18.00 – 7,5 km
7. Ólavsøka (Tórshavn) týskvøldið 27. juli – 5 km
Kappingarnevndin loyvir at motiónsrenning fer fram í somu renning sum Grand Prix renningin.
Stigtalva:
nr.1 = 40 stig
nr.2 = 34 stig
nr.3 = 30 stig
nr.4 = 26 stig
nr.5 = 23 stig
nr.6 = 20 stig
nr.7 = 18 stig
nr.8 = 16 stig
nr.9 = 14 stig
nr.10 = 12 stig
nr.11 = 10 stig
nr.12 = 9 stig
nr.13 = 8 stig
nr.14 = 7 stig
nr.15 = 6 stig
nr.16 = 5 stig
nr.17 = 4 stig
nr.18 = 3 stig
nr.19 = 2 stig
nr.20 = 1 stig
Bonusstig
Harumframt fær rennari í hevur gjøgnumført 6 kappingar 2 bonusstig, og gjøgnumførir rennarin allar 7 kappingarnar, so fær hann 3 bonusstig afturat. Tvs. møguleiki er at ogna sær samanlagt 5 bonusstig.
Samlaða einstaklingakappingin verður avgjørd eftir fimm av teimum bestu teljandi umførunum, sum rennarin hevur fingið.
Stendur tað á jøvnum, vinnur einstaklingurin, sum hevur uppnátt flest stig í einari kapping. Stendur tað framvegis á jøvnum vinnur einstaklingurin, sum hevur næstflest stig í einari kapping osfr.
Tilmelding
Tilmelding fer fram online á www.athletics.fo. ella á staðnum áðrenn kappingarbyrjan. Heitt verður tó á luttakararnar um at melda til online.
Umsiting
Kappingin verður umsitin av Kappingarnevndini hjá Frælsum Ítrótti Føroya (FÍF).


text:
Ráð teirra Lesandi yvirtekur kantinuna á Námsvísindadeildini
Hetta fer at bøta munandi um umstøðurnar at skapa samanhald og trivnað á Setrinum, sigur Ráð teirra Lesandi
Ráð teirra lesandi hevur gjørt avtalu við leiðsluna á Setrinum um at yvirtaka kantinuna á Námsvísindadeildini frá 1. mai 2017 at rokna. Hetta fer at bøta munandi um lestrarlívið og møguleikarnar at skipa fyri tiltøkum og aktivitetum.
- Talið av lesandi er vaksið ár um ár, og nú lesa fleiri enn 1.000 fólk á Setrinum. Millum tey lesandi hevur ynskið um góðar umstøður at savnast verið alsamt vaksandi, so hetta er eitt stórt framstig, sigur Turid Christophersen, formaður í Ráði teirra Lesandi.
Hølini verða í fyrsta umfari nýtt til Seturs-café og annað virksemi. Lesandi fáa atgongd til hølini umvegis lestrarkortið og kunnu frá fyrsta degi nýta hølini til bólkaarbeiði o.l, serliga nú fram til próvtøkurnar í summar.
Ráð teirra lesandi fer nú fram til komandi ár at flyta inn í hølini og at leggja til rættis tiltøk og aktivitetir, sum verða knýttir at hølunum. Meira verða at hoyra um hetta seinni, upplýsir ráðið.
Fyrsta tiltakið í nýggju hølunum er kortini longu sett á dagsskrá. Tað verður 4. mai kl. 14.00, tá lesandi hava møguleika at hoyra amerikonsku sendikvinnuna Rebekah Drame greiða frá um møguleikarnar fyri skiftislestri í USA.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Lýsing
Vegna økt virksemi, leita vit eftir royndum kranførara at byrja skjótast til ber.
Vit vænta at tú:
- hevur royndir sum kranførari
- er røkin
- er álítandi
- er arbeiðssamur
- er fleksibul
- og hevur góð samstarvsevnir.
Vit bjóða góð og skipaði arbeiðsviðurskifti. Løn eftir avtalu.
Umsókn
Vilt tú vita meir, ert tú vælkomin til at seta teg í samband við avdeilingsstjóra Gunnar Grækarisson á telefon +298 216355, ella skriva á gug@mth.dk.
MT Højgaard-samtakið er millum leiðandi leikarar í byggi og anleggsvinnuni í Norður Evropa. Uppgávurnar fevna um projektering, bygging og endurnýggjan av anleggum, brúgvum, buðstøðum, vinnulívsbygningar og fundamentir til offshore-vindmyllur. Samtakið ger uppgávir allastaðni í Danmark og hevur harumframt fokuserandi virksemi í øðrum londum. MT Højgaard selur fyri 8 mia. kr. um árið og hevur uml. 4.000 starvsfólk. Les meira um MT Højgaard á www.mth.dk, LinkedIn, Twitter og Facebook.


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Tað eru tíverri summi, sum ikki duga sær hógv
17.11.2016
Tað eru tíverri summi, sum ikki duga sær hógv
Fyri kortum ruddaði Vestmanna Kommuna grótbrotið. Hetta varð harðliga tiltrongt, tí har sá ikki tespiligt út!
Men, so eru tað summi - fá tíbetur – sum ikki duga sær hógv, men beinanvegin byrja at tveita órudd frá sær aftur á ruddaða økinum - og beint við bingjuplássinum enntá – sí viðløgdu myndir.
Helst er tað onkur, ið er komin á stongdar dyr á bingjuplássinum, sum í fánýtiskenslu hevur tveitt frá sær. Men viðkomandi hevur bert sær sjálvum fyri at takka, um hann er komin á stongdar dyr, tí upp-latingartíðirnar eru væl lýstar bæði á garðinum frammanfyri bingjuplássið og á heimasíðuni hjá kommununi.
Vónandi er hetta ein staktilburur.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Luka vil verða mannajagstrari, men hann hevur ongan lærumeistara. Tá ið hann hoyrir um víðagitna mannajagstraran Ezra ArManju, fer hann av stað í stundini í vón um at gerast lærlingur hansara. Á vegnum møtir Luka teirri villu Selinu, sum kastar við knívum, og sum eisini vil gerast lærlingur hjá Ezra ArManju.
Luka varnast skjótt, at hann er í kapping við eina gentu, sum ikki himprast fyri nøkrum, og sum er fús at gera, hvat tað skal vera fyri at røkka málunum, hon hevur sett sær.
Fer Luka at vinna á einum kappingarneyta, sum spælir uttan reglur? Og hvussu langt er hann sjálvur fúsur at fara fyri at vinna?
Aftur


text:
Orð: Petur William Háberg
Lag: Jens Guttesen
1. Tá ár fer at halla og hvørvur so smátt,
og aftur eitt ár kemur nær,
tá steðga vit ivandi, líta um bak,
minnast aftur, hvat fortíðin bar.
Niðurlag: :,: Men mín sál kann tó glað
„Ebenezer“ sítt reisa í dag. :,:
2. Kann vera, at leiðin ei gingin varð bein,
og ljós undir skeppu varð fjalt,
tí andin er fúsur, men holdið er veikt,
og skjótt verður hjartað várt kalt.
3. Kann vera, at onkrum er fallið í lut
at stíga í deyðskuggans dal,
men keppurin ævigi óttan tók burt,
og við hansara hjálp gongst alt væl.
4. Kann vera, tú svárt kennir saknin í dag
av vinum. ið tær stóðu nær.
Tó – vita, at vinurin besti tó er
tann HARRIN, sum verður og var.
5. So ugga tá, Harri, ta máttleysu sál
og turka burt sorganna tár,
og lat okkum liva tær nærri hvønn dag
hetta komandi, ókenda ár.
Niðurlag: :,: Og mín sál skal tá glað
„Ebenezer“ sítt reisa hvønn dag. :,:


text:
Býlingshusið inni á Gøtu
Býlingshúsið Inni á Gøtu liggur í býlinginum Inni á Gøtu í Hoyvík. Vit hava útsýni yvir Eysturoynna og Hoyvíkshagin er okkara nærmastu granni og verður størsti og fremsti býarparturin í býnum. Stovnurin er ljósur og sera rúmligur og pláss er at røra seg bæði inni og úti.
Uttanfyri hava vit stóran garð, og í garðinum er ein stórur heyggur. Kring heyggin er ein vegur, har til ber at koyra við mánabili, súkkla og standa á rulluskoytum. Vit hava eitt gott spælipláss og umstøðurnar hjá børnum at spæla eru góðar bæði innan og uttandura.
Býlingshúsið Inni á Gøtu er ein kommunalur barnagarður fyri børn í aldrinum 0 til 7 ár. Í Býlingshúsinum er 1 vøggustova og tvær barnagarðsstovur.


text:
VisualEditor er ein nýtíðar heimasíðurættari, sum er mentur serstakt til Wikipedia. Á síðuni her er ein brúkaravegleiðing á føroyskum, sum er ein týðing úr ensku vegleiðingini. Myndirnar ið nýttar eru, hava enskan tekst, á føroysku Wikipediu sær tú í høvuðsheitum føroyskan tekst, tá tú rættar við VisualEditor, tó kann ein velja at øll kervisboð og annað skal vísast á øðrum máli, tað gert tú inni í "Innstillingar" ovast til høgru, um tú hevur upprættað brúkara. VisualEditor verður tikin í nýtslu á føroysku Wikipediu 2. desember 2013. Hann var tikin í nýtslu á ensku Wikipediu og á teimum størstu málunum í juli 2013. Ymiskir trupulleikar hava verið, men hesir verða rættaðir so við og við. VisualEditor sum verður brúktur á føroysku Wikipediu hevur tí ikki teir somu byrjunartrupulleikarnar, ið tær størstu Wikipediurnar hava verið ígjøgnum. Um tú kemur fram til onkran feil, vinarliga boða so frá til dømis í Undirhúsinum.
Brúkaravegleiðing verður viðlíkahildin og týdd á Mediawiki.org
[1].
Fyri at rætta eina síðu við at brúka VisualEditor, so skal tú klikkja á "Rætta
beta" knøttin ovast á síðuni.
Tað kann taka nøkur sekund at lata upp eina síðu til rættingar, og uppaftur longri, um síðan er sera long.
Við at klikkja á "Rætta wikitekst" knøttin verður tann gamli klassiski wikitekst rættarin latin upp, ikki VisualEditor.
Tú kanst eisini lata upp VisualEditor við at klikkja á "Rætta
beta " leinkjuna í hvørjum broti. Tá tú koyrir músina yvir eina yvirskrift, so víðkast leinkjan og bjóðar tær møguleikan at lata upp tann klassiska wikitekst-rættaran við at nýta "Rætta wikitekst" leinkjuna. Tá ið síðan verður latin upp fyri rættingum, so verður tú verandi í hasum reglubrotinum, hinvegin er tað framvegis møguligt at rætta alla síðuna.
Tað er betri at nýta eina leinkju við eitt reglubrot, heldur enn at nýta knøttin ovast á síðuni, um tú bert hevur ætlanir um at rætta eitt lítið brot á síðuni. Hetta tí at tá tú klikkir á leinkjuna til eitt ávíst reglubrot, so kemur yvirskriftin til hetta reglubrotið sjálvvirkandi við í rættingarsamandráttin (sum greitt verður frá niðanfyri í
Goym broytingar). Um yvirskriftin á einum broti er við í rættingarsamandráttinum, so vísir tað øðrum brúkarum hvar á síðuni tú hevur gjørt broytingar.
VisualEditor tóllinjan (víst á enskum)
VisualEditor tóllinjan kemur fram ovast á skerminum, tá tú fer í gongd við at rætta við VisualEditor. Hon inniheldur nakrar væl kendar ikonir:
Angra og ger umaftur broytignarnar ið tú hevur gjørt. (Annar ella báðir pílar eru gráðir, um tú enn ikki hevur nakað at angra ella gera umaftur.)
Yvirskrift-rulla-niður menyin: loyvir tær at broyta slag av yvirskrift til tekstin. Standard yvirskriftin eitur "Yvirskrift", sum víst á tekningini. ( Heading á enskum.)
Formatering: "B" broytir útvaldan tekst til feita skrift, og "I" broytir til skráskrift (kursiv). Leinkjan er leinkingartól at gera slóðir til aðrar wikipediasíður við. Tann seinasta ikonin ("Reinska formatering") tekur burtur alla formatering, ið frammanundan er vald til útvalda tekstin.
Listar & innrykkingar: Tvær tær fyrstu ikonirnar loyva tær at gera listar í talrøð og í røð við kúlum frammanfyri (bullets). Tær seinastu tvær ikonirnar loyva tær at minka um ella økja um innrykkingina av innihaldinum.
Meira: rulla-niður-teksturin á VisualEditor tóllinjuni gevur tær fleiri møgulleikar afturat til at broyta skriftina og valfríar handlingar, eitt nú at innseta keldur og at taka fyrimyndir við. Tó eru tað ikki allar av hesum funksjónunum, ið eru virknar enn.
"Teldu kota" ikonin (eitt par av krúllutum klombrum: {}) sum broytir valdan tekst soleiðis at hann skilir seg út frá øðrum teksti.
"Gjøgnumstrikað" ikonin (S) sum gevur eina striku gjøgnum valda tekstin.
"Undirstrikað" ikonin (U) sum gevur eina linju undir tann valda tekstin.
"Niðursokkin skrift" ikonin (S2) sum ger at tann valdi teksturin sær minni út enn restin av teksini og er eitt sindur undir linjuni.
"Hevja skrift" ikonin (S2) sum ger at valdi teksturin sær minni út enn restin av tekstinum og er eitt sindur hevjaður yvir linjuni.
"Miðil" ikonin (ein mynd av fjøllum) letur upp miðla dialog.
"Kelda" ikonin (eitt bókamerki) letur upp ein samrøðukassa til rætta keldur.
"Keldulisti" ikonin (tríggjar bøkur) letur upp ein samrøðukassa sum vísir keldur.
"Leggjast inn í" ikonin (ein pussluspælbrikkur) loyvir tær at rætta fyrimyndir.
"Mál" ikonin (Bókstavurin A í tí latínska bókstavaraðnum og tað japanska kana (あ)) loyva tær at broyta málið á tí valda tekstinum. (Bíðar. Er ikki tøkt enn.)
"Hieroglyffur" ikonin (eitt egyptiskt akker: ☥) fer at loyva tær at leggja afturat egyptiskar hierogryffur til síðuna. (Bíðar. Er ikki tøkt enn.)
"LaTeX" ikonin (eitt sigma tekin: E) fer at loyva tær at vísa matematiskar formlar. (Bíðar. Er ikki tøkt enn.)
Fleiri innstillingar er við síðuna av knøttinum sum loyvir tær at Angra ella goyma tínar rættingar. Undir Fleiri innstillingar eru tað í løtuni møgulleikar at tilrætta innstillingar til síðuna við at rætta bólkar og seta í eina røð slóðir til onnur mál. Í summum brovsarum kanst tú eisini skifta einvegis frá VisualEditor til tann klassiska wikitekst keldu rættaran.
Angra ella goym tínar broytingar. Um tú trýstir á "Angra, so verður tú biðin um at vátta, at tað er tað ið tú ynskir at gera. Um tú klikkir á "Goym síðu", so kemur fram ein samrøðukassi, við teimum síðstu stigunum fyri at fullføra tínar rættingar.
Tá tú ert liðug/ur at rætta, trýst so á tann grøna "Goym síðu" knøttin í tóllinjuni. Tað ber ikki til at klikkja á tann grøna knøttin, um ongar broytingar vóru framdar.
Tá tú trýstir á tann grøna "Save page" knøttin, verður ein lítil dialogkassi latin upp, har tú kanst geva ein stuttan samandrátt av tínum handlingum, markera tína rætting sum lítla og velja at hava eftirlit við framtíðar rættingum á síðuni.
Talið vísir, hvussu nógv pláss er eftir í tínum rættingar samandrátti.
Tú kanst eisini eftirkanna tínar rættingar fyri at tryggja tær, at tað er sum tú hevði ætlað, áðrenn tú goymir broytingarnar.
(Um tú av onkrari orsøk ynskir at venda aftur fyri at rætta, trýst so á "^" í ovasta horninum til høgru í samrøðukassanum.)
Leinkjur kunnu leggjast afturat við "Leinkju" ikonini (leinkjur í einari ketu) á tóllinjuni, ella við at brúk snarvegin Ctrl+K (ella ⌘ Command+K á einari Mac).
Um tú velur tekst við at markera hann ella peikar við músini á eitt orð, so vil tað at trýsta á "Link" knøttin innseta eina leinkju á tann tekstin.
Annahvørt tú nýtir knøttin ella snarvegin, so kemur ein samrøðukasssi fram, har tú kanst tasta leinkjuna. VisualEditor vil royna at hjálpa tær við innanhýsis leinkjum (slóðir til aðrar síður á Wikipediu) við at leita eftir sannlíkum passandi síðum, tá tú fert í gongd við at tasta.
Tá tú hevur innsett ella valt leinkjuna, so kanst tú trýsta á ↵ Enter, klikkja uttanfyri samrøðukassan, ella trýsta á ikonina fyri at lata aftur (<). Tín leinkja kemur nú til sjóndar á VisualEditor síðuni, men hon verður ikki goymd, fyrrenn tú goymir síðuna.
Fyri at leinkja til eina heimasíðu uttanfyri Wikipedia, skal tú bara gera á sama hátt; innset leinkjuna í teigin, so verður hon løgd afturat sum "slóð úteftir".
Fyri at broyta ella taka burtur eina verandi leinkju, trýst so á leinkjuna í tekstinum, trýst síðan á "Leinkju" ikonina, sum kemur fram beint við. Tú kanst eisini trýsta á somu ikon á tóllinjuni ella brúka Ctrl+K snarvegin á knappaborðinum, meðan tú ert á leinkjuni.
Tú kanst nú rætta leinkjuna, ella taka hana heilt burtur við at trýsta á 'Tak burtur' ikonina (skrellispann) ovast í høgra horni í samrøðuboksini.
Fyri at rætta eina keldu sum er har frammanundan, so skal tú klikkja á hana í tekstinum, og síðan klikkja á "Keldu" ikonina (bókamerki) sum kemur fram beint við hana, ella á ikonina í tóllinjuni.
Við at klikkja á Keldu ikonina, so verður ein samrøðukassi latin upp, sum inniheldur ein mini-rættara, har tú kanst rætta tekstin í kelduni.
Tú kanst formatera tað, eins og tú hevði gjørt í restini av síðuni, t.d. við skráskrift ella leinkjum.
Nógvar wikiir brúka fyrimyndir fyri at formatera keldur sambært einum serligum standardi. Tú leggur tað til merkis, um tú rættar eina keldu sum finst frammanundan, hvørs innihald verður blátt tá tú velur hana.
Trýst á innliman ikonina (putlispæl brikkin) fyri at rætta innihaldið í fyrimyndini.
Við at trýsta á innliman ikonina (putlispæl brikkin) so fært tú loyvi til at rætta tey ymisku parametrini í fyrimyndini.
Trýst á "Goym broytingar" tá tú ert liðug/ur, og síðan kemur tú aftur til keldurættaran.
Um tað ikki er meira at rætta, trýst so á "Goym broytingar" aftur fyri at koma aftur til síðuna.
Um síðan longu inniheldur keldur, so kanst tú velja at endurnýta eina verandi endurgeving, um tað passar til tekstin, ið tú ynskir at leggja keldu til.
Fyri at endurnýta eina verandi keldu, peika so við músini har ið tú ynskir at leggja kelduna í tekstin, og trýst so á "Keldu" ikonina (bókamerki) í tóllinjuni.
Í keldurættaranum skal tú trýsta á knøttin sum sigur "Nýt eina verandi keldu", niðast í vinstra horni í vindeyganum.
Um tað eru nógvar keldur, so kanst tú nýta leititeigin (við heitinum "Hvat ynskir tú at leggja keldu til?") fyri bert at vísa fram keldur sum passa til ein givnan tekst. Leita fram kelduna, ið tú ynskir at endurnýta, í listanum og vel hana.
Fyri at leggja eina nýggja keldu, peika so við músini har ið tú ynskir at leggja kelduna í tekstin, og trýst so á "Keldu" ikonina (bókamerki) á tóllinjuni.
Í keldu-rættaranum kanst tú leggja afturat, rætta og formatera tína endurgeving.
Tú kanst bera so í bandi, at ein kelda kemur at hoyra til ein ávísan bólk; hetta verður gjørt fyri at vísa bólkar av keldum saman við "Keldulista" tólinum.
Um tú innsetir eina nýggja keldu, og tú ynskir at innseta eina fyrimynd (skapilón) í hana, so skal tú klikkja á Innlimanar ikonina (putlispælsbrikkur) í tóllinjuni í keldurættaranum.
Síðan skal tú leita eftir tí fyrimynd, ið tú ynskir at brúka, vel hana og rætta hana sum tú vildi gjørt við eina fyrimynd sum longu var upprættað frammanundan.
Trýst á "Goym broytingar" fyri at venda aftur til keldu-rættaran, og "Goym broytingar" enn einaferð, fyri at venda aftur til síðuna.
Um tað ikki longu er ein listi við keldum á síðuni (til dømis um tú leggur afturat ta fyrstu kelduna á síðuni), so mást tú leggja hana afturat soleiðis at teksturin á tínari keldu verður vístur.
Peika við músini hagar ið tú ynskir at keldan skal vísast (vanliga er tað niðast á síðuni), og trýst á "Keldulista" ikonina (tríggjar bøkur) fyri at innseta kelduna.
Fyri heilt einfalt at innseta ein keldulista, trýst so á "Goym broytingar" í samrøðukassanum.
Um tú hevur upprættað bólkar av keldum, so kanst tú nágreina ein bólk í hesum samrøðukassanum, soleiðis at bert útvaldar keldur koma til sjóndar, og sum hoyra til tann bólkin.
Fyri at leggja inn eina nýggja fyrimynd á síðuna, peika so við músini har ið tú ynskir at leggja fyrimyndina, og trýst so á "Innlimanar" ikonina (putlispælsbrikkur) á tóllinjuni.
Skriva navnið á skapilónini (fyrimyndini), ið tú ynskir at seta inn og trýst á "Innset fyrimynd".
Tú kanst eisini rætta fyrimyndir sum longu eru á síðuni við at velja tær (tær gerast bláar), og trýsta á "Innliman" ikonina (putlispælsbrikkur) sum kemur til sjóndar, ella á tann á tóllinjuni.
Tá tú innsetur eina nýggja fyrimynd ella letur upp eina verandi, so kemur "Innliman" samrøðukassi til sjóndar við einum lista av individuellum parametrum og virði teirra.
Tú kanst leggja afturat parametrar ella rætta teir sum longu eru á listanum.
Fyri at broyta virði á parametrinum, vel so parametrið á listanum, og rætta virði í vindeygasnum beint við.
Tá ein fyrimynd (skapilón) innlimar aðrar fyrimyndir, so síggjast hesar undir-fyrimyndir sum parametur. Hesar kunnu rættast ella takast burtur við at klikkja a navnið á undir-fyrimyndini.
Nýggjar undir-fyrimyndir verða lagdar afturat við at fylgja stigunum til at leggja afturat eitt parametur. Tú kanst vera noydd/ur til at kanna eftir dokumentasjónina hjá fyrimyndini (skapilónini), fyri at tryggja tær at undir-fyrimyndin verður stuðlað.
Tá tú ert liðug/ur, trýst so á "Goym broytingar" fyri at lata aftur samrøðukassan og venda aftur til síðurættaran.
Tá ein fyrimynd má
skiftast út, tasta so
subst: (kolon íroknað) áðrenn navnið á fyrimyndini.
Sjálvvirkandi ligugtgerð (autocompletion) virkar ikki saman við
subst:; um tú hevur tørv á sjálvvirkandi ger-ligugt, legg so afturat
subst: men ikki fyrr enn tú hevur funnið fram til ta fyrimynd, ið tú leitar eftir.
Trýst so á tann grøna "Set inn fyrimynd" knøttin.
Legg afturat eitt hvørt parametur sum vanligt og "Goym broytingar".
Tú fert ikki at síggja fyrimyndina víðkast á síðuni gjøgnum hesa innleiðandi fasuna.
Eftir at tú ert liðug/ur við tínar broytingar og goymir, so verður útsjóndin av fyrimyndini broytt, tá broytingarnar koma í gildi.
Summir lutir, sum t.d. myndasøvn, matematiskir formlar og tónleikanótar verða ikki stuðlað enn av VisualEditor. Til tey vera tað, so noyðist tú at rætta keldu-wikitekstin beinleiðis, um tú ynskir at broyta ella leggja hesi afturat.
Nógv av teimum sum rætta á Wikipedia eru von við at skriva wikitekstin beinleiðis, serliga við feitum, skráskrift og wikileinkjur. Snarvegir á knappaborðinum loyva tær á ein skjótan hátt at innseta líknandi formatering uttan at tú noyðist at klikkja á knøttarnir í tóllinjuni. Vanligir generellir snarvegir, og slíkir sum vera brúktir av øðrum fólkum sum skriva og rætta, virka eisini í VisualEditor:
PC snarvegur
Handling
Mac snarvegur
Ctrl + B
Feitt
Cmd + B
Ctrl + I
Skráskrift
Cmd + I
Ctrl + K
Innset leinkju
Cmd + K
Ctrl + X
Klipp
Cmd + X
Ctrl + C
Avrita
Cmd + C
Ctrl + V
Set inn
Cmd + V
Ctrl + Z
Angra
Cmd + Z


text:
29. apríl 2002Nr. 8000
Leiðbeining um vard størv
(Til Almannastovuna)
Endamál
Endamálið við at stovna vard størv er at menna ein rúmligan arbeiðsmarknað, har tað eisini er pláss fyri fólki, sum ikki hava fullan arbeiðsførleika, men sum eru før fyri at arbeiða undir tillagaðum viðurskiftum.
Vard størv hava til endamáls at geva arbeiðstilboð til fólk, sum orsakað av avlamni ella øðrum varandi arbeiðsforðingum ikki kunnu fáa ella halda fast við arbeiði undir vanligu treytum. Aðalsjónarmiðið er, at fólk við skerdum arbeiðsføri, í staðin fyri óvirkin at taka ímóti almannaveiting, skulu hava møguleika fyri at vera virkin í arbeiðslívinum og at nýta teirra restarbeiðsevni.
Henda leiðbeining snýr seg einans um vard størv, ið kunnu verða upprættað á arbeiðsplássum, almennum sum privatum.
Vard størv undir Serforsorgini
Vard størv kunnu eisini útvegast á vardu verkstøðunum kring landið undir Serforsorgini. Henda leiðbeining fevnir ikki um hesi størv, tey hava sína egnu skipan.
Treytir
Ein objektiv staðfest grund skal vera til arbeiðsforðingina, antin sum ein likamlig – sálarlig sjúka, brek ella sum serliga sosialt tyngjandi viðurskifti.
Í førum, har tað ikki hevur verið møguligt við endurbúgvingarstuðli, hjálpartólum og øðrum hjálparfyriskipanum at skapa eina rímiliga vanliga arbeiðsstøðu, er møguleiki fyri, at útvega viðkomandi eitt vart starv.
Fyritreytin fyri at veita fólki stuðul til vard størv er sostatt, at viðkomandi ikki við viðgerð, hjálpartólum, hjálp til arbeiðsplasering ella endurbúgving metist varandi at kunna betra sín arbeiðsførleika so mikið, at viðkomandi gerst førur fyri at klára seg í einum arbeiði undir vanligum lønar- og arbeiðstreytum.
Ein váttan frá læknaráðgevaranum, saman við eini váttan frá arbeiðsgevara, áseta arbeiðsførleikan hjá viðkomandi.
Ein fyriskipan sum vart starv er ”subsidier” í mun til aðrar møguleikar fyri arbeiði. Hetta inniber, at allir aðrir møguleikar eru mettir ella royndir og uttan úrslit, áðrenn setan í vart starv.
Vard arbeiðspláss kunnu vera innrættað soleiðis, at neyðugt atlit, í mest møguligan mun, eru tikin til serligu trupulleikarnar hjá tí starvandi. Og eisini at hjálpartól og innrætting og gera tað møguligt at fullnýta restarbeiðsevnini so nógv sum gjørligt.
Arbeiðið kann vera av likamligum sum andaligum slagi, innandura sum uttandura.
Útgangsstøðið fyri valinum av vardum starvi er ynski og evni hjá umsøkjaranum. Vard størv eru setanir í eitt ávíst arbeiði við tillagaðum arbeiðsuppgávum, har tryggjað verður, at varandi niðursetta arbeiðsførið verður fullnýtt.
Vard størv/arbeiðspláss skulu takast upp til metingar einaferð um árið.
Vard størv/arbeiðspláss
Almannastovan hevur skyldu til, í mest møguligan mun, at bjóða vart starv fulla tíð. Møguleiki er tó eisini fyri vardum starvi niðursetta tíð.
Lønar- og setunarviðurskifti
Í sambandi við at vard størv verða sett á stovn, verða lønar- og onnur setanarviðurskifti so sum arbeiðstíð, eftirlønargjald v.m. avtalað. Útgangsstøðið eru sáttmálarnir á viðkomandi øki á arbeiðsmarknaðinum t.d. verða vard størv á økinum hjá Starvsmannafelagnum lønt eftir starvsmannafelagssáttmálanum.
Í førum har eingin sáttmáli er, verða løn og onnur arbeiðsviðurskifti avtalað sambært sáttmálanum fyri líknandi økir. Er talan um vart starv innan handverkaraøkið, verður handverkarasáttmálin nýttur.
Arbeiðsgevarin rindar lønina, men fær eitt lønarískoyti uppá 1/3, 1/2 ella 2/3 av lønini tryetað av arbeiðsførleikanum hjá løntakaranum. Lønarískoytið verður endurrindað av Almannastovuni.
Skiftisreglur
Tey sum eru í vardum starvi tá hetta umfarsskriv verður sett í gildi, halda fram eftir tí skipan tey eru í.
Vard størv til fyritíðarpensjónistar
Fyritíðarpensjónistar kunnu fáa vart starv. Treytin fyri at fáa vart starv er, at viðkomandi ikki kann fáa ella halda fast við arbeiði undir vanligum treytum á arbeiðsmarknaðinum. Vart starv til fyritíðarpensjónistar kunnu vera bæði á almenna og privata arbeiðsmarknaðinum. Lønar- og arbeiðsviðurskifti verða avtalað millum arbeiðsgevaran, arbeiðstakaran og viðkomandi fakfelag.
Arbeiðsgevarin rindar lønina, og fær eitt lønarískoyti sum er 1/3 av tí løn hann rindar av tí sáttmálabundnu mánaðarlønini á økinum, íroknað øll arbeiðsmarknaðargjøld. Almannastovan endurrindar lønarískoytið.
Møguleiki er fyri, at Almannastovan kann játta arbeiðsklæðir, arbeiðsamboð og styttri viðkomandi skeið fyri varda starvið.
Fyritíðarpensjónisturin fær framvegis sína fyritíðarspnsjón, og eru vanligu reglurnar í § 19 í lógini um almannapensjónir galdandi í mun til inntøkuna frá tí varda starvinum.
Almanna- og heilsumálastýrið, 29. apríl 2002
Sámal Petur í Grund (sign.)
landsstýrismaður
/ Aibritt á Plógv (sign.)


text:
Sverri Egholm
19.09.2014 - 00:41
Tíðindi > Uttanlands > Vanlukkur
Í gjárskvøldið skrivaði Portalurin um at lítla privatflogfarið, sum hvarv í síðstu viku, varð funnið.
Í dag frættist, at tað er ein føroyingur sum hevur funnið flogfarið. Talan er um Bjarka Sverrasson sum hevur starvast sum tyrluflogskipari í Grønlandi í nógv ár.
Flogfarið bleiv funnið stutt frá flogvøllinum í Kulusuk, sum flogfarið skuldi lenda á 11. september men hóast tað, hevur tað ikki eydnast at sæð vrakið. Væntandi vegna veður.
Myndugleikarnir hava ikki havt nakað samband við flogfarið síðani hósdagin 11. september um 14 tíðina, tá flogfarið skuldi lenda í Kulusuk í eystur Grønlandi og kom frá Keflavík í Íslandi.
Portalurin hevur roynt at fingið fatur á Bjarka Sverrasyni í dag, men uttan úrslit.
Les eisini: Horvna flogfarið í Grønlandi funnið
Les eisini: Paul var ein royndur flogskipari


text:
Mr. & Mrs. Smith (2005)
Mr. & Mrs. Smith er ein amerikanskur action-skemtifilmur frá 2005. Allur filmurin er spældur inn í San Marino, Kalifornia. Høvuðsleikarar í filminum eru Brad Pitt (John Smith), Angelina Jolie (Jane Smith) og Vince Vaughn (Eddie). Filmurin eru framleiddur í USA.
Søgugongd[rætta | rætta wikitekst]
Harra og frú Smith eru at síggja til eini vanlig hjún, sum liva eitt vanligt lív. Men í veruleikanum eru John- og Jane Smith ógvuliga dugnaligir leigumordarar, sum starvast í hvør sínum felag. Harra og frú Smith vita onki um dupultlívið hjá hvørjum øðrum. Tey droyma bæði um at fáa eitt sindur av spenningi í hjúnalagnum og teirra ynski gongur út tá tey verða biðin um at myrða – hvønnannan!
Leikarar[rætta | rætta wikitekst]
- Brad Pitt - John Smith
- Angelina Jolie - Jane Smith
- Adam Brody - Benjamin Danz
- Vince Vaughn - Eddie
- Kerry Washington - Jasmine
- Keith David - Pápi
- Chris Weitz - Martin Coleman
- Rachael Huntley - Suzy Coleman
- Michelle Monaghan - Gwen
- Stephanie March - Julie
- Jennifer Morrison - Jade
- Theresa Barrera - Janet
- Perrey Reeves - Jessie
- Melanie Tolbert - Jamie
- Jerry T. Adams - Vakt


text:
Orð: Bernhard S. Ingemann
Lag: J.P.E. Hartmann
Týtt: Jákup Dahl
1. Tín miskunn, áh, Gud, er sum himinin há,
tín trúfesti røkkur til skýggja,
tín dýrd er um allan heimin at sjá,
tín kærleikssól lýsir til býggja.
2. Sum fastbygda fjallið er rættvísi tín,
sum havdýpið ráð títt og dómar,
tú bønirnar hoyrir, ið leita til tín,
tín hátign og dýrd um oss ljómar.
3. So víða, sum menniskjan byggir sær ból,
tín náði og miskunn man vaka,
tín vernd er trygg eins og veingjanna skjól,
hjá tær okkum einki kann saka.
4. Tú sálirnar frelsir, tú fagnar hvørt kind,
hvørt kykt her á fold dregur anda,
hjá tær er lívsins hin æviga lind,
sum ljósborgir glitrandi randa.


text:
Sverri Egholm
26.10.2017 - 15:50
Øll flogfeløg sum flúgva til Føroya skulu sleppa at brúka RNP innflúgvingarskipanina. Tað ætlar Vága Floghavn at seta í verk. Men hjá kappingarneytanum Atlantsflog verður hetta ikki væl móttikið.
- Eg dugi ikki at síggja nakra orsøk til, at Vága Floghavn nú skal fara at gera hetta her, tá man ikki vildi gera tað sama við Atlantic Airways, segði Jóhanna á Bergi, stjóri, við Kringvarpið á middegi.
Hon greiðir frá, at fyri at fáa góðkenning at nýta skipanina skalt tú hava flogið einar hundrað ferðir upp á Føroyar, og tí fáa flogfeløg, sum bara koma her nakrar fáar ferðir um árið, ikki gagn av hesum.
- Tí siga vit, at hetta er ein beinleiðis stuðul til okkara kappingarneyta til SAS, sigur Jóhanna á Bergi.
Atlantic Airways heldur, at flogfeløg sjálvi skulu gera íløgur í hetta, og ikki flogvøllurin. Tí so hevði tað verið kapping á jøvnum føti. Stjórin sigur við Kringvarpið, at tað hevur verið ein drúgv tilgongd hjá Atlantsflog at fáa skipanina, og at tað hevur kostað 30 milliónir krónur.
Jóhanna á Bergi sigur, at Vága Floghavn hevur annað at taka sær av enn at stuðla SAS. Eitt nú kundi floghavnin lækkað høgu ferðaavgjaldið, segði hon við Kringvarpið.
Í síðsta mánaði gjørdist greitt, at SAS fekk loyvi frá Poul Michelsen, landsstýrismanni, at skerja túratalið frá sjey og niður í fimm túrar millum Føroyar og Keypmannahavn í vetur.


text:
Aftur og aftur hoyra vit, hvussu væl alt virkar við nýggju fiskivinnulóggávuni, og serliga samgongan við Tjóðveldi á odda roynir at verja nýggju skipanina. Hetta verður gjørt, uttan at lurta eftir tí konstruktiva kritikki, sum førdur verður fram av vinnuni o.ø., sum eru rakt av nýggju skipanini.
Samgongan og fiskimálaráðharrin skuldi heldur komi við einum útspæli um, hvat kann gerast betri ella hvørjar møguligar skaðiligar forðingar muga beinast av vegum.
Hví ikki vera opin fyri kritikki og betringum?
Tað virkar sum um, at áhugamálini hjá vinnulívinum í nýggju fiskivinnuskipanini koma í aðru røð, meðan áhugamálini hjá landskassanum koma fremst. Men eitt er vist og tað er, at gongur illa í vinnuni, so slær tað aftur á inntøkurnar hjá landskassanum og okkara vælferðarsamfelag.
Øll við sunnari fornuft síggja, at her hongur ikki saman, tá 17 mans seinastu dagarnar fara av einum Barentshavstrolara í éinum, tí ein týðandi partur av kvotuni er skryktur undan teimum, og tá eitt vanligt flakavirki ikki longur sleppur at gera íløgu í eina útbygging.
Nú má gerast ein politisk og vinnulig eftirmeting av nýggju fiskivinnuskipanini og sannleikin koma fram um hesa nýggju skipan, soleiðis at tað ikki gongur heilt galið.
Er tað veruliga ongin í samgonguni, sum dugir at síggja, at fiskivinnunýskipanin longu nú hevur nakrar skaðiligar avleiðingar við sær.
Góðu samgongulimir, lat okkum sum skjótast saman broyta lógina og forða fyri teimum skaðum, sum standast av fiskivinnunýskipanini.
Kaj Leo Holm Johannesen
løgtingsmaður fyri Sambandsflokkin
Um tú veitst okkurt, sum VP ikki veit - skriva so til vp@vp.fo


text:
”Eg upplivdi at andin hjá Dario Fo sveimaði yvir hesi sýningini: politisk, provokerandi, klovnaleikur – og tað er ikki smávegis rós”
Soleiðis skrivar íslendski ummælarin Silja Aðalsteinsdóttir um leikin Shhh!, sum
verður vístur í Norðurlandahúsinum 20. oktober.
Shhh! er ein hugtakandi og rørandi sjónleikur eftir íslendska listabólkin Ratatam,
sum byggir á dokumentariskt tilfar. Leikurin er skaptur út frá yvir 200 tímum av
samrøðum við fólk, sum hava upplivað harðskap í heiminum: offur, gerningsfólk
og avvarðandi.
Søgurnar vóru ofta ræðuligar og pínufullar, men so løgið tað ljóðar, lá tíðum eisini
ein myrkur humor undir.
Tað sigst at látur er okkara besti vinur, tá sorgarleikurin er harðast. Ein lætti tá
tíðirnar eru torførar. Hetta var eisini tað sjónleikabólkurin legði til merkis, tá tey
arbeiddur við øllum teimum ræðuligu søgunum. Við at siga nakrar av søgunum
ígjøgnum sjónleik, vónar Ratatam at kunna hjálpa offrum at lekja, at undirhalda og at lata eyguni hjá áskoðaranum upp fyri smáu og ókendu síðunum av harðskapi í heiminum.
Ratatam, sum í 2017 varð kosin at vera ársins listabólkur í Reykjavík, brúkar sjónleik at bresta tabu-bløðrurnar í samfelagnum. Endamálið við Shhh! er at bróta tøgnina, sum er um harðskap í heiminum.
Ummælarar bæði í íslandi og í Danmark eru á einum máli um, at hesin leikurin
er verdur at síggja:
”Ein bæði rørandi og hugtakandi leikur, heilt vist verdur at viðmæla” Kulturkongen
****** DK
”Hyggið at sýningini. Hon er verd tað. Hon hevur nakað uppá hjarta” Hugrás IS
“Líka mikið hvat áskoðarin heldur at hann veit ella kann vænta sær, verður hann
yvrirraskaður! Har er eitt margfeldni, hugflog og kæti yvir sýningini, sum bæði er at gleðast um, men sum eisini tekur ein á bóli, tá hugsað verður um, hvussu álvarsamt og tabu-tyngt evnið er.” Kvennablaðið IS
Leikurin verður framførdur á enskum.
- Norðurlandahúsið


text:
Føroya Skúlabókagrunnur hevur givið út bókina Mandy at home. Workbook eftir Unu Poulsen. Í arbeiðsbókini eru fjølbroyttar uppgávur, har ið næmingurin kann venja og menna sín førleika í enskum. Bókin er einnýtisbók.
Tekningarnar í bókini hava Hannis Egholm, Anni Arge Lamhauge og Osvald Jacobsen gjørt. Føroyaprent hevur prentað. Bókin er í litum og 80 síður til støddar.
Mandy at home er undirvísingartilfar til 5. flokk í enskum. Í lesibókini er - eins og í Mandy on holiday - flø...
Til læraran er gjørd fløga við sangunum úr lesibókini. Á fløguni eru 14 sangir, ið børn og vaksin syngja. Kend...
Aftur í ár bjóðar Føroya Skúlabókagrunnur eina spennandi nýggja bók í enskum Mandy at home, sum er undirvísing...


text:
Orð: N.F.S. Grundtvig
Týtt: Poul F. Joensen
1. Lít tú bert á títt Faðirvár,
lat teg ei fet frá tí vikast.
Himmal og jørð í smildur gár,
aldri tó Faðirvár strikast.
Tað ber Guðs orð í barnsins lund,
tryggasta vernd í vandans stund,
prógv um, at Guð er vár faðir.
2. Virð tú tað væl, í Harrans navn’
bið, meðan tíðirnar renna,
bið sum eitt barn í Jesu favn’,
so skalt hans góðsku tú kenna.
Vónir í hjarta festa búgv,
føðast av dópi hans og trúgv,
vaksa av Jesusar náði.
3. Minst tú so til í orð og gerð,
at um vár Jesus tann eina
boð oss bert Halgi Andin ber,* –
býttlingar annað tó meina. –
Hann birtir lív í Jesu navn,
hann leggur oss í Jesu favn,
leggur oss orð hans í minni.
4. Biður tú so títt Faðirvár,
andin við faðirsins orðum
lovar tær heim, har Jesus stár,
tá til hans barn tú ert vorðin,
tí bert Guðs sanna barnið kann
rópa av hjartans grund til hann,
nevna hann faðir og harra.


text:
Orð: Edith Margaret Clarkson
Lag: John W. Peterson
Týtt: Brynleif Hansen
Upprunaheiti: So Send I You
1. Eg sendi tykkum út at virka, líða,
ólønt, ódámd, ókend, óynskt, ólýdd,
at bera háð, at líða spott og hatur;
eg sendi tykkum út í virki mítt.
2. Eg sendi tykkum – særdum sálum bjargið,
ja, vakið, virkið, grátið yvir teim,
og berið byrðar teirra falnu, gloymdu,
eg sendi tykkum út í allan heim.
3. Eg sendi tykkum – einsom og forfjónað,
við hjørtum byrðað fyri heimsins neyð,
at lata hús og kærar vinir fara,
eg sendi tykkum – elskið inntil deyð.
4. Eg sendi tykkum – sleppið lívsins tráan,
tín eginvilja, ynski dýr og kær;
ja, haldið á at elska tey, sum hata,
eg sendi tykkum bert at tæna mær.
5. Eg sendi tykkum út til tey, sum gráta,
at bera blindum sálum frelsuna;
til hjørtu herd av øvund og av hatri,
eg sendi tykkum – smakkið Golgata.
Eins og Faðir sendi meg,
eg sendi teg!


text:
Tummas K. Henriksen hevur saman við systkjunum Bárði, Jóannes og Sigrið, øll við eftirnavninum Henriksen, stovnað partafelagið Snarfrost við heimstaði í Miðvági, skrivar vp.fo.
Tummas er stjóri, Bárður er nevndarformaður og hini eru í nevndini. Formliga eru tað smápartafeløgini Mykines og Vestmek, sum eiga nýggja felagið.
Felagið hevur tvær milliónir krónur í partapeningi, og endamálið er at reka fiskivinnu, keyp, sølu og annað virksemi í hesum sambandi.
Tað er longu nakað av tíð síðani, at virkið í Miðvági varð keypt, og tíðliga í árinum segði Tummas Henriksen sambært vp.fo, at tað fór at ganga einar seks til átta vikur, til virkið byrjaði at taka ímóti fiski.
Tað hevur so tikið nakað longri, men væntandi letur virkið upp í næstum og fer at kunna virka eini 2.000 til 3.000 tons árliga.


text:
- Tíðindi, mentan og ítróttur
Nú er Annika Olsen borgarstjóri í Havn
7-6.
Tað gjørdist úrslitið, tá atkvøðast skuldi um nýggjan borgarstjóra í Havn á býráðsfundinum fyri løtu síðani. Annika Olsen úr Fólkaflokkinum fekk 7 atkvøður, meðan Heðin Mortensen úr Javnaðarflokkinum fekk 6.
Harvið er greitt, at Annika Olsen úr Fólkaflokkinum verður nýggjur borgarstjóri í Havn.
Tað hevur leingi ligið í kortunum, at Havnin fór at fáa ein nýggja borgarstjóra, men til tað síðsta var spenningur um, hvørt stríðið um borgarstjórasessin í høvuðsstaðnum fekk eina vend. Men so bleiv ikki.


text:
Fótbóltur er ein ítróttargrein, har tvey lið við ellivu leikarum stríðast fyri at skjóta flest mál ímóti hvørjum øðrum. Fótbóltur er tann ítróttargrein, ið flest fólk í øllum heiminum hyggja at, og hann er liðítróttin, ið flest íðka.[1] Vit spæla fótbólt við tí runda bóltinum - evropeiskur fótbóltur, - men í amerikonskum fótbólti brúka teir ein avlangan bólt. Rugby-leikarar brúka eisini avlangan bólt. Hesin fótbóltur, rugby, verður mest leiktur í Avstralia, Nýsælandi, og Stórabretlandi. Fótbóltur, sum vit vita um hann hann í Føroyum, verður leiktur á altjóða stigi í fleiri enn 209 londum í 2014.[2] Heimsmeistara-kappingar eru fjórða hvørt ár, og í ymsu heimspørtunum eru á hvørjum ári meistarar og steypvinnarar í hesum kappingum. Fótbóltur er olympisk ítróttargrein, men nú eru bara U-21 liðini í hesari kappingini. Evropeiskur fótbóltur er sprottin úr einum bóltspæli, sum varð leikt í Bretlandi í miðøld. Tað var eitt sera harðligt spæl og í 15. øld varð tað bannað.
Í evropeiskum fótbólti eru 11 leikarar á hvørjum liðnum. Ein bretsk nevnd ger reglurnar, og henda nevndin hevur sitið síðan 1885.[3][4] Í spælinum skal fótbólturin verða skotin í málið hjá mótstøðuliðnum, men bara við fótunum, kroppinum ella høvdinum. Einasti leikari, ið kann brúka hendurnar, er málmaðurin. Ein dystur eru tveir hálvleikir, sum eru 45 minuttir hvør. Steðgurin er 10-15 minuttir. Ein dómari stýrir dystinum, og tveir linjuverjar hjálpa honum. Liðið, ið fær flest mál, vinnur.
Fyrsta føroyska fótbóltsfelagið var TB, stovnað 13. mai í 1892.[5]
Nú tá TB ikki longur er eitt sjálvstøðugt felag, er KÍ tað elsta felagið í Føroyum. KÍ varð stovnað í 1904.


text:
22. juni 2015
Nógv fólk og nógv ross til kappríðing við Leynavatn
Árliga kappríðingin hjá Føroya Ríðingarfelag við Leynavatn var leygardagin. 40 ross vóru meldaði til og er hetta størsta tilmeldingin í nógv ár. Eisini var fitt av áskoðarunum hendan dagin.
Fyrst var kappast í greinini Skeið, har vann Knút Lútzen á hestinum Mána. Skeiðkappingina vann Regin Johannesen á Gylling, Trav vann sami Knút, eisini saman við Mána.
Tvíspor ung vann Ragnheiður Ólafsdóttir á Brá, Brá hevði næstbestu tíð av øllum hendan dagin, Hjá teimum vaksnu vann Jonita á Plógv Tvíspor ll flokk við Blanku. Fyrsta flokk vann Zacharias R. Jacobsen á hestinum Fúsa.
Myndir eru at síggja her: Myndir - Leynavatn2015
Úrslitini eru at síggja her (tekur eina løtu at lata upp): Úrslit - Leynavatn 2015
19. juni 2015
Kunning um Leynavatnstevnu
Tað er í kvøld kl. 19 at hópurin fer av økinum hjá Føroya Ríðingarfelag úti í Havnardali.
Vanliga eru millum 50 og 100 ross við á felagstúrinum til Leynavatn. Veðrið hevur sjálvandi nakað at siga, so vónir eru um at síggja nógv ross í kvøld, nú veðrið sær út til vera heilt gott í dag.
Í morgin verður so kappríðing kl 15 - heili 40 ross eru tilmeldaði, so spenningurin er stórur undan kappingina. Aftaná FM kappingina verður sum vant stuttleikakapping.
MBM/BÚRØKT er aftur í ár høvuðsstuðul hjá okkum og lata teir vinningar til allar kappingarvinnarar við Leynavatn
Leygarkvøldið er sum vant bál, og eru vónir um at vit øll fáa eina hugnaliga løtu saman.
Vanliga eru millum 50 og 100 ross við á felagstúrinum til Leynavatn. Veðrið hevur sjálvandi nakað at siga, so vónir eru um at síggja nógv ross í kvøld, nú veðrið sær út til vera heilt gott í dag.
Í morgin verður so kappríðing kl 15 - heili 40 ross eru tilmeldaði, so spenningurin er stórur undan kappingina. Aftaná FM kappingina verður sum vant stuttleikakapping.
MBM/BÚRØKT er aftur í ár høvuðsstuðul hjá okkum og lata teir vinningar til allar kappingarvinnarar við Leynavatn
Leygarkvøldið er sum vant bál, og eru vónir um at vit øll fáa eina hugnaliga løtu saman.
18. juni 2015
40 ross við á Leynavatni
So er fyrsta FM kappingin hjá okkum í 2015 á skrá. Luttøkutalið er tað hægsta í nógv ár, 40 ross eru við hesuferð og er tað helst hægsta tal av tilmeldingum hesumegin aldarskiftið. Hetta eru gleðilig tíðindir fyri okkum rossafólk, so nú er at dríva á - einki kemur av sær sjálvum.
Veðurforsøgnin er eisini rímiliga góð og lovað teir kønu okkum at tað verður góðveður bæði fríggja og leygardagin meðan tiltøkini eru. So pakka ryggsekkin og kom ein túr á Leynavatn leygardagin.
Nógvir spennandi riðlar eru eisini á skrá, serliga í Tvíspor ung og Tvíspor l flokkur.
Í Tvíspor ung er seinasti riðilin millum tey trý rossini Sina við Elisabeth Niclasen á baki, Tind við Sedeu B. Nolsøe og føryameistaranum frá í fjør, Brá við Ragnheiður Ólafsdóttir á baki. Hesi ross eru sera jøvn og hava øll møguleika at vinna, Tá riðið var vesturi í Vágum fyri tveimum vikum síðani vann Brá, men her kann alt henda.
Tá talan er um Tvíspor l flokk, er eisini serliga ein riðil sum spenningur er um. Tað er seinasti riðilin har føroyameistarin frá 2013 Fúsi við Zacharias R. Jacobsen á baki skal móti ryssuni Urd við tí einans 16 ára gomlu Rebekku Simonsen á baki. Hetta er bara aðru ferð Rebekka ríður kapp, men fyrstu ferð hepnaðist sera væl og gjørdist hon nummar tvey tað ferðina. So nú sleppur hon av álvara at royna seg.
Kappingin er við Leynavatn leygardagin kl 15 - aftaná FM kappingina er ein stuttleikakapping.
Paringin til Leynavatn sæst við at trýsta á leinkju niðanfyri, (gev tol - tekur áleið 30 sek at lata upp)
15. juni 2015
Ríðing nógv størri ítrótt enn fólk hava mett
Aftaná drúgt skrásetingararbeiði hjá starvsfólkunum í Ítróttarsambandið Føroya, er nú staðfest at ríðiítrótturin er nógv størri, enn fólk flest higartil hava mett.
Í Tórshavnar kommunu er ríðingin 6 størsta ítróttargrein, og liggur ímillum annars siðbundnar ítróttargreinar sum kappróður og svimjing. Um alt landið verður talt við, er ríðingin nummar 9 og sostatt millum tær stóru ítróttargreinanir.
Formaðurin í Ríðisambandið Føroya, Brandur í Dali, fegnast um nýggju hagtølini og sigur í stuttari viðmerking við heimasíðuna, at hetta er helst úrslit av beinhørðum arbeiði hjá reiðfólkunum sjálvum. Stórar íløgur eru gjørdar í økið reiðfólkini hava til taks úti í Havnardali. Brandur í Dali sigur at í mun til aðrar ítróttargreinar, kanska serliga tær sum húsast í Gundadali, eru reiðfólkini sjálvi noydd at gera íløgur í hallir, breytir og felagshús. hann sigur seg gleðast um at gongd er um at koma í bygging av høll í Vágum, men viðurkennir at tað er tungt tak hjá vágafólkum, áðrenn teirra høll er liðug.
Hetta er sera stórar íløgur og ger at summi reiðfeløg, bæði í havn og á bygd, eru fíggjarliga sperd og noyðast at bíða við íløgum, ið annars kundi ment ítróttina enn meira. Formaðurin í ríðisambandinum, vónar at hesu nýggju hagtølini, kunna vakja avvarandi kommunur og eisini landsmyndugleikar.
12. juni 2015
LEYNAVATN
NÓGV FÓLK MØTTI TIL TREC KUNNINGARKVØLD
Tað vóru áleið 40 fólk møtt til kunningarkvøld um TREC kapping ið er á skrá 26 og 27 Juni.
Kappingin er eitt nýbrot innan ríðiítróttina her á landi. Hugskotið hjá fyrireikarunum, er at sameina øll rossafeløgini, í einari kappingargrein, har øll skuldi kunna kappast á javnum fóti.
Fyriskiparar eru Føroyskt Íslandsrossafelag, Vága Ríðingarfelag, Føroya Ríðingarfelag og Ríðisamband Føroya.
10. juni 2015
Lutakast frá Djóradøgum
Atgongumerkið til Djóradagar var sum kunnugt eisini lutaseðil, har tvinnir vinningar vóru.
Trekt er nú lut og hesi vóru vinnaratølini:
Krov til heystar - Nr: 0221
Gás til heystar - Nr: 1468
Tey ið eiga hesar seðlar, vera biðin um at seta seg í samband við felagið á tlf. 511618.
Trekt er nú lut og hesi vóru vinnaratølini:
Krov til heystar - Nr: 0221
Gás til heystar - Nr: 1468
Tey ið eiga hesar seðlar, vera biðin um at seta seg í samband við felagið á tlf. 511618.
TREC fyrireiking
9. juni 2015
BÚRØKT STUÐLAR KAPPRÍÐINGINI
Tað er við stórari gleði at vit kunna boða frá at MBM handilin BÚRØKT aftur í ár stuðlar Føroya Ríðingarfelag og kappríðingini.
BÚRØKT og nevndin í F.R. hava gjørt avtalu, um at tá heystkappríðingin er av, verður trekt lut millum øll ross og reiðfólk, ið hava luttikið í FM kappingum, um eitt gávukort áljóðandi kr. 5.000,- frá BÚRØKT.
8. juni 2015
Fúsi vann várkappríðing í Vágum
Leygardagin var skipað fyri fyrstu FM kappríðingini í 2015. Vága Ríðingarfelag var vertur á flúgvarabedingini í Vágum.
Nógv ross vóru tilmeldaði, aftaná nøkur ár har luttøkutalið er kvinkað niðureftir, sær nú út til at vend er komið í. Hesuferð vóru 28 tilmeldingar í mun til 20 í fjør.
Byrja var við Tølt, her vann Regin Poulsen á hestinum Baldur, tíðin var 23,9 sek.. Skeiðkappingina vann Anna Magnusen á Sokki við tíðini 12,6 sek. Tey eiga bæði rossini sjálvi. Trav vann Eiler Joensen á Savoy sum Berit Joensen eigur, vinnaratíðin var 49,1 sek.
Tvíspor ung vann Ragheiður Dam á ryssuni Brá ið Grækaris Joensen eigur, tíðin var samlað næstbest av øllum hendan dagin. Elisabeth Niclasen á Sinu gjørdist nr. 2 og Angelika Sondum á Teistu gjørdist nr. 3.
Tvíspor ll flokk vann Jonita á Plógv á ryssuni Blanka sum Petur Múller eigur, nr. 2 gjørdist superveteranurin Svenning Reinert á Brynju. Svenning er 79 ára gamal, so hetta er vorðið sum bragd av hesum manni, ið hevur riðið kapp longur enn nakar annar vit eru vitandi um. Nr. 3 gjørdist Jóan H Davidsen á Tobba.
Størsti spenningurin var helst um Tvíspor l flokk. Føroyameistarin frá 2013, Fúsi hjá Zacharias R. Jacobsen var ikki við í kappingini í fjør vegna skaða. Nú skuldi vit so fáa sjón fyri søgn um hesturin enn var líka kvikur sum hann plagdi.
Og um nakar ivaðist áðrenn leygardagin, gera tey tað so ikki longur. Fúsi vann greitt við tíðini 19,3 sek. Hetta var eisini besta tíðin á breytini hendan dagin. Nr. gjørdist Rebekka Simonsen á Urd hjá Sjúrða Samuelsen. Nr. 3 var Annfin Reinert á Vør sum Sjúrður Samuelsen eisini eigur.
Meira myndir eru at síggja á hesum leinkju:
Myndir Várkappríðing 2015
Úrslit eru at síggja her:
Úrslit Várkappríðing 2015
5. juni 2015
Hendingaríkt summar
Sum nakað spildurnýtt hava tey trý ríðifeløguni Vága Ríðingarfelag, Føroyskt Íslandsrossafelag og Føroya Ríðingarfelag í samstarvið við Ríðisamband Føroya tikið stig til at TREC kapping skal vera í Føroyum.
Trec er ein kappingargrein har øll rossasløg hava møguleika at vera við. Hendan kappingargreinin hevur vunnið seg sera nógv fram seinastu árini, so nú verður spennandi hvussu undirtøkan verður her hjá okkum ! Meira um TREC kann lesast á leinkju:
http://horses.about.com/…/horsesp…/p/Learn-About-Le-Trec.htm
1. juni 2015
Væl vitjaðir Djóradagar í Havnardali
Djóradagar ið Føroya Ríðingarfelag hevur skipað fyri, nú í nógv ár, var farna vikuskftið úti í Havnardali. Aftur í ár vóru sera nógv vitjandi. Mett verður at umleið 4500 fólk hava verið á økinum, hesar báðar dagarnar Djóradagar vóru.
Fyrireikarnar lata sera væl um undirtøkuna og fegnast um at fólk koma út at vitja á hvørjum árið.
Formaðurin í Føroya Ríðingarfelag Brandur í Dali, takkar eisini so inniliga øllum hjálparfólkunum, sum hvør á sín hátt hava gjørt tað gjørligt at halda hetta tiltak nú í seytjan ár.
Lagt verður afturat at felagið sjálvandi fer at eftimeta tiltakið hesaferð, við tí fyri eyga at kunna gera tað enn betri næsta ár.
Meira myndir frá tiltakinum eru á síggja á hesari leinkju:
MYNDIR DJÓRADAGAR 2015
Abonner på: Indlæg (Atom)


text:
Tvístøða (20) - Øll sendingin
Øll sendingin. Kjaksending við Hera Joensen, Sunnevu Mohr og Arna Zachariassen. Tóri Højgaard er vertur.
Spurningur 1: "Fólk gerast eldri og eldri og arbeiða longri og longri. Hvat er tað vert uttan so at vit gerast betur fyri eisini? Hvat er meiningin við at útseta deyðan um tað bara merkir at leingja ellisárini. Øll vilja liva leingi, men eingin vil verða gamal. Vilja vit ikki bara øll skulu hava tað so gott sum gjørligt so leingi sum gjørligt, og vóna at tá okkara tíð er uppi, so gongur tað so stutt tíð sum møguligt frá tí at vit ikki orka ella tíma meira til vit fara foldum frá? Hví blíva við at leingja lívið bara fyri sína egnu skyld?"
Spurningur 2: "Eg og maðurin eiga tvey børn sum eru 1 og 3 ára gomul. Tey eru fyri stuttum byrjaði í vøggustovu og barnagarði í Føroyum, eftir at vit hava búð uttanlands í nøkur ár. Vit eru sum heild nøgd við barnagarðin, men tað er eitt sum vit ikki skilja. Tað er matpolitikkurin á stovninum. Børnini hava sjálvi matpakka við, so tað hava vit fyri tað minsta ávirkan á. Tað er serliga millummálan eg hugsi um. Tað verður borðeitt við jogurti, kornfleksi, ljósum keksum, hvítum bollum, pasta við ketcup, kaku, vaflum o.s.fr. Tað eru eisini ofta føðingardagar á stovuni og tá er tað bara svans, ísur, sodavatn, kakumenn og kakukonur o.s.fr. Við jøvnum millumbili er døgurði á stovninum, og nærum hvørja ferð er tað høsnarunganuggets, mini frikkadellir, pylsur ella chips. Barnagarðurin børnini gingu á í Keypmannahavn var økologiskur. Børnini fingu døgurða hvønn dag og millummálin var altíð heilsugóður. Vit eru so ørkymlaði um hetta, vit halda at tað er so løgið og hava so hug at tala at. Hvat halda tit, skulu vit tað?"
Spurningur 3: "Sonur okkara er vinur við ein drong, sum hevur væl ríkari foreldur enn hann. Hann fær nýggjastu tøknina, lekrastu klæðini og meira ella minni alt tað, hann peikar á. Alt tað kula, sum okkara sonur hevur, fær vinur hansara eisini. Men nógv av tí kula, sum vinmaðurin fær, hava vit ikki ráð at keypa soninum. Hann er sum vera man keddur av hesum. Hvat gera vit? Hvussu skulu vit grípa tað ann?"
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Ljóðbrot: Tá dunnan endaði undir sofuni
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Hava lýst eftir stjóra fyri slakar 50.000 krónur
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Myndarøð úr Føroyingahavnini: Tíðarinnar tonn er farin avstað við tí mesta.
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Eg gangi út frá, at Poul Michelsen hevur eina góða frágreiðing til vanliga skattgjaldaran
Sjálvstýri havt ársfund
Samband
Postboks 226
FO-600 Saltangará


text:
Jógvan Hugo Gardar
15.12.2013 - 13:32
Tíðindi > Vinna & Tøkni > Ferðavinna
Um stutta tíð hvørvur Strandfaraskipið Ternan og gerst til seym - ella okkurt annað sum gamalt jarn kann brúkast til.
Ternan var í nógv ár álitið hjá øllum, sum ætlaðu sær til Klaksvíkar ella aðrastaðni í Norðoyggjum. Og tá norðoyingar høvdu ørindir sunnanfyri Lorvíksfjørð, so var tað Ternan sum sigldi teir um fjørðin.
Sum vit skrivaðu fyrr í vikuni, so verður Ternan, ella Vípan sum hon eitur í dag, seld sum gamalt jarn. Seinastu uppgávurnar hjá skipinum hevur verið at sigla sum hjálparskip í samband við oljuvinnu.
Arbeiðið at petta skipið sundur verður gjørt á økinum hjá Runavíkar kommunu á Skála, og er tað Tórleif Hansen í Skálabotni, sum stendur fyri arbeiðinum. Hann hevur keypt Vípuna og næstu mánaðirnar, fara hann og tríggir aðrir at pilka alt innanúr skipinum, sum síðan verður skorið sundur og selt til eina týska stálverksmiðju.
Niðanfyri eru myndir av gomlu stoltu Ternuni, ið nógv minnast sum eitt gott ferðamannaskip. Myndirnar eru tiknar av millum annað Eilif Jógvansson, ið hevur tikið tær nýggjastu myndirnar. Myndafólkini, sum hava tikið tær eldru myndirnar eru ókend.
Lesarin er vælkomin at gera viðmerkingar, senda okkum søgur um Ternuna og at senda myndir frá tíðini við gomlu Ternuni. Merk teldupostin "Gamla Ternan" og send til myndir@knassar.fo
Les eisini: Seinasti túrur. Nú skal Ternan høggast upp
Ternan A 319. Strandfaraskip. Klaksvík.
BT: 241.00. NT: 75.00,
Longd: 36.61 m
Breidd: 7.52 m
Dýpd: 2.34 m
Ferðarfólk:
Summar: 116
Vetur: 50
Akfør: 8 - 12.
Ravmagn: 220 V Dc.
Maskina: Deutz. Framleiðsluár: 1960.
Maskinorka: 893 KW/1213 HK
Smíðistaður: Wawelsflath. Smíðiár: 1960.
Eigari: Føroya Landstýri.
Útgerðarmaður: Strandfaraskip Landsins. Tórshavn.


text:
Skeptisisma?
Í dag broytti eg mína Facebook vangamynd til eina reyða sløjfu í sympati við AIDS sjúklingar og avvarandi. Tað plagi eg at gera, tí eg haldi HIV er ein ófantaligur virussur, at hann skal vera so ringur at drepa, og fer so illa við fólki.
Tí frøddi tað meg eisini at hoyra, at pávin í Róm hevði funnið útav, at hítir kanska eru smartar viðhvørt, og tí ikki longur bannar øllum brúki av hítum. Hetta hóast hann enn heldur vit skulu hava so nógv børn sum gjørligt, og at vit synda forferdiligt um vit mogga, uttan at hava børn í kvittanum (høhø).
Flestu fólk eg eri vinur við á Facebook, vita at eg eri gudloysingur, lívfrøðingur og skeptikari, so flest teirra royna ikki at yvirbevísa meg um ymiskt yvirnáttúrligt ella gand osfr. Tí var eg eitt sindur hálvskelkað at fáa eini boð frá einum Facebook vini, sum eg møtti á bólkinum hjá Flúgvandi Spagetti Monstrinum (ateistar og vísindasinnað fólk, heila bundtið), um hvørt hann kundi útfordra mínar holdningar um AIDS. Hann segði, at hann visti eg var líka skeptiskt annløgd sum hann, og at hann tí helt eg fór at halda tað vera áhugavert, sum hann hevði at siga. Tað hann visti um AIDS var nevniliga, at tað bara er ein spurningur um at hava góða immunverju. Hann helt at sjúkur so sum AIDS, krabbamein og forkølilsi ongin trupulleiki vóru, um vit bara ótu nóg sunt og ikki misbrúktu rúsevni. (more…)


text:
Árni Gregersen, ting.fo 09.06.2018 (11:59)
Størsta avbjóðingin er komandi fíggjarlógin
Tað gongur væl í Føroyum og tað hevur verið framburður á øllum økjum, men vanliga koma nøkur góð ár og so nøkur rak ár.
-Tí eiga vit í føroyska búskapinum at fyrireika okkum uppá, at tað eisini fer at ganga hin veg, segði formaðurin í Framsókn á landsfundinum fyrrapartin.
Hann segði, at størsta avbjóðingin júst nú hjá samgonguni er fíggjarlógin fyri 2019.
-Tá ið tíðirnar eru so góðar og búskapurin hevur so nógva ferð, so hava vit lyndi at halda, at soleiðis fer tað altíð at vera. Vit hava megna at koyrt landið á húsagang fleiri ferðir, so nú eiga vit at hava lært, at tað eisini koma verri tíðir, segði Poul Michelsen.
Hann segði, at krøvini til fíggjarlógina um at brúka pengar eru ómetaliga nógv og at tað tí er avgerandi, at samgongan og politiska skipanin megnar at halda aftur, so pengar eru til at taka, tá ið vøksturin í samfelagnum minkar.
-Tað haldi eg er størsta avbjóðingin hjá samgonguni í ár, segði Poul Michelsen.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Talið av fulltíðararbeiðsleysum í februar var 1.554, 926 mannfólk og 628 konufólk. Arbeiðsloysið í februar var 5,9 prosent og árstíðarjavnaða arbeiðsloysið var 5,5 prosent.
Størsta arbeiðsloysið í februar, 8,8 prosent, var í Suðuroyar sýslu. Minsta arbeiðsloysið, 5,3 prosent, var í Vága sýslu. Arbeiðsloysið vaks í øllum sýslum uttan í Norðoya og Sandoyar sýslum har arbeiðsloysið minkaði við ávikavist 6 og 7 fulltíðararbeiðsleysum.
Verður hugt at arbeiðsloysisprosentinum millum aldursbólkar, er tað størst millum fólk ið eru yngri enn 35 ár og millum teirra ið eru eldri enn 54 ár.
Fleiri arbeiðsloysistøl eru at finna í hagtalsgrunninum


text:
Silva verður hjálparvenjari07 Vestur og Alexandre da Silva Braga, vanliga kallaður Silva, hava í dag undirskrivað sínamillum avtalu um, at 39 ára gamli brasilumaðurin verður hjálparvenjari hjá EFFO-liðinum komandi ár.
Silva hevur verið í Føroyum síðan 2002, tá hann kom fyri at spæla við FS Vágum. Hann spældi nærum 150 dystir við besta liðinum her vesturi til í 2008, tá hann gavst at spæla. Hann hevur eisini vant tey yngru í felagnum og fyri SÍF seinasu mongu árini. Í fjør tók hann við sum hjálparvenjari hjá Jóhan Nielsen gjørdist høvuðsvenjari og nú hevur hann so tikið av nýggjum møguleika í sama starvi.
Sum nevnt omanfyri, hevur Silva vant øll børnini i Sandavági eins og U14-lið felagsins síðstu árini. Enn er ikki greitt hvør leiklutur hansara verður í ungdómsdeildini, men hann skal heilt víst venja onkur lið.
Heimasíðan ynskir Silva tillukku og blíðan byrð!


text:
Summartiltak 2015
Aftur í ár skipaði SÁL fyri einum árligum fakligum og sosialum summartiltaki í Føroyum, har allir limir felagsins vóru bjóðaðir. Tiltakið var hildið í hølunum hjá Sernám, har Annika Helgadóttir Davidsen og Anna Christiansen høvdu hvør sína framløgu um teirra virki innan sálarfrøðina.
Kvøldið byrjaði við, at forkvinna felagsins, Helena Bjellvåg, bjóðaði luttakarunum vælkomnum og greiddi í stuttum frá skránni fyri kvøldið. Síðani var tað Annika Helgadóttir Davidsen, sálarfrøðingur, sum fekk orðið og greiddi frá sínari gransking innan etingarólag í samstarv við viðgerðarstovnin Psykoterapeutisk Center Stolpegård. Í stuttum tekur hennara gransking støði í at kanna týdningin av at nýta framferðarháttin Feedback Informed Treatment (FIT) í bólkaviðgerð av gentum við etingarólagi.
Eftir framløguna var borðreitt við pitsa, meðan luttakarnir fingu høvi at seta Anniku ymiskar spurningar. Harnæst greiddi Anna Christiansen, nervasálarfrøðingur, frá um starv hennara á medisinska deplinum. Hennara arbeiðsuppgávir eru í høvuðsheitum at útreiða sjúklingar við heilaskaða og í nøkrum førum at leggja eina viðgerðarætlan til rættis fyri sjúklingarnar. Tá framløgan var liðug, vóru luttakarnir bjóðaðir ein drekkamunn, meðan teir kundu spyrja Annu um eitt hvørt teir vóru í iva um. Her var eisini høvi hjá teimum lesandi at práta sínámillum um tað teimum lysti.


text:
Í juni 2014 lat upp nýggja kampingplássið í Vági: Kamping Vágseiðið
Á kampingplássinum eru 12 pláss til kampingvognar, og við kampingplássið er tjaldingarøkið, sum er umleið 400 m2 til støddar.
Kampingplássið liggur í sera vøkrum umhvørvi við Vatnið í Vági. Stutt er til fótbóltsvøllin á Eiðinum og vøkru náttúruna vesturi á Vágseiði. Gøta er frá kampingplássinum oman til gøtuna kring Vatnið, og stutt er til gongu ella við bili heim í býin.
Á kampingplássinum eru allir hentleikar: el, vatn, atgongd til wc og brúsu, internet, tøming av rottanga og spillvatni, umframt atgongd til vaskimaskinu og turkitrumlu.
Skipan av kamping og tjalding
Kostnaðurin fyri hvønn kampingvogn er 150 kr. pr. dag. Kostnaðurin fyri hvønn kampingvogn er 175 kr. pr. dag (2 fólk í vogninum). Eru fleiri enn 2 fólk, rinda tey 75 kr. pr. persón pr. nátt. Íroknað gjaldinum er el, vatn, atgongd til brúsu og wc, internet, tøming av rottanga og spillvatni, umframt atgongd til vaskimaskinu og turkitrumlu.
Kostnaður fyri hvørt telt er 75 kr. pr. dag. Íroknað gjaldinum er atgongd til brúsu og wc, internet, umframt atgongd til vaskimaskinu og turkitrumlu (kostar 20 kr. fyri vaskimaskinu og 30 fyri turkitrumlu).
Samband
Útleigan av kampingplássum verður skipað av Visit Suðuroy, email: info@vagur.fo og tlf. 239390. Vágsvegur 57


text:
Svimjisamband Føroya hevði í gjár sín árliga aðalfund, í ÍSF-høllini í Tórshavn. Á skránni var útyvir formansfrágreiðing og framløga av roknskapinum, eisini val av formanni, tveimum nevndarlimum umframt tiltakslimi, og sum innkomið mál serliga at flyta aðalfundin til aftur at vera um várið.
Formaðurin fyri hallarnevnd FINA á vitjan í Føroyum
Tórshavnar Kommuna hevur boðið formannin í FINA Facilities Committee á fund við seg í Føroyum, at meta um ætlanirnar fyri nýggja langhylin í Tórshavn. Fyrrapartin í gjár var fundur í teknisku fyrisitingini, har málið varð viðgjørt út í æsir, og seinnapartin var so fundur við borgarstjóran og varaborgarstjóran eisini. Yvirhøvur ein jaligur dagur, har tíð eisini var til at hyggja at sindur av øðrum byggiprojektum í Havnini, fullførd og í gongd.
Sí eisini tíðindi á torshavn.fo
Úrslit frá Ægir-stevnuni 6. og 7. oktober 2018
Her eru úrslitini frá svimjistevnuni í Klaksvíkar Svimjihøll, nú í vikuskiftinum, sum Ægir skipaði fyri. Úrslitini síggast eisini her á livetiming.se, umframt her á SwimRankings
- Úrslitalistarnir í txt-sniði: aegir-stevna-okt-2018-urslit.txt
- Úrslitalistarnir í html-sniði: aegir-stevna-okt-2018-urslit.html
- Úrslitalistarnir í lef-sniði: Results_Klaksvik_2018-10-06.lef
- Úrslitalistarnir í RE-sniði: RE18100.txt
Continue reading Úrslit frá Ægir-stevnuni 6. og 7. oktober 2018
Atlantic Airways stuðlar Svimjisambandi Føroya
Atlantic Airways og Svimjisamband Føroya endurnýggjaðu í dag stuðulsavtaluna sínámillum, tá ið Árni Olsen, marknaðarleiðari hjá Atlantic, og SSF-formaður Rókur í Jákupsstovu møttust til eitt prát, ráðlegging og undirskriving av nýggja sáttmálanum.
Continue reading Atlantic Airways stuðlar Svimjisambandi Føroya
Innbjóðing til fund um bjargingarnummur
Eysturkommuna hevur júst sent út soljóðandi skriv til kommunur o.o., undir heitinum “Innbjóðing til fund við Erik Beck, um samskipan av bjargingarnumrum“.
Til rætta viðkomandi
Í fjørsummar var ein druknivanlukka úti í Bug í Leirvík. Boðini sum komu inn til 1-1-2 ljóðaðu, at maður var druknaður í bátahylinum í Leirvík. Úti í Bug plagdi at vera bátahylur, men er tað ikki longur. Harafturímóti, so er nýggjur bátahylur longri norðri í Leirvík. Hetta førdi við sær, at longri gekk at finna vanlukkustaðið, tí leitað varð í nýggja bátahylinum.
Óli silvur á Østdanske Mesterskaber 2018
Óli Mortensen og Alvi Hjelm royndu seg nú í vikuskiftinum á meistarastevnuni fyri eysturpartin av Danmark, og megnaði Óli har at vinna sær eitt silvurheiðursmerki í 400 metra frísvimjing, meðan Alvi varð nr 4 í 200 blandað.
Alia Atkinson 28.56 og heimsmet í 50 bringu
Alia Atkinson av Jaimaika setti í gjár nýtt heimsmet í 50 metra bringusvimjing á stuttgeil, tá ið hon á FINA World Cup stevnuni í Budapest svam teinin uppá 28.56 sekund, har hennara egna heimsmet frá FINA World Cup stevnuni í Tokyo í 2016 var 28.64 sekund. Hon er einasti svimjari av Jaimaika sum hevur sett heimsmet.
Lesið t.d. SwimmingWorld Magazine og FINA
🚨 WORLD RECORD ALERT 🚨@AliAtki ! Congratulation, legend, for breaking a new #WorldRecord in the 50m Breaststroke! 🇯🇲 pic.twitter.com/oKy92GXArv
— FINA (@fina1908) October 6, 2018
Alia Atkinson Breaks Her Own World Record In SCM 50 Breast in Budapest
38 ára gamli Santos 21.75 og heimsmet í 50 firvald
Brasilski Nicholas Santos setti í gjár nýtt heimsmet í 50 metra firvaldasvimjing á stuttgeil, á FINA World Cup stevnuni í Budapest. Hetta við tíðini 21.75 sekund, har týski Steffen Deibler átti metið á 21.80, frá tíðini við ‘superdraktum’ á FINA World Cup stevnuni í Berlin í 2009.
Santos hevði ikki trappað niður, nú, og ætlar sær at svimja skjótari á HM á stuttgeil í Hangzhou í desember.
“No, I didn’t plan that, I’ve not even rested before this meet. It’s amazing to swim a world record especially in front of such a crowd. I’m pretty happy but my target is the World Championships in December and I want to swim faster there”
Santos er væl møguligt hin elsti svimjarin nakrantíð sum hevur sett heimsmet.
Lesið t.d. SwimmingWorld Magazine og FINA
🚨 WORLD RECORD ALERT 🚨
21.75 is a new #WorldRecord! Congratulation, @NicholasSantos1, you are the new king of 50m Butterfly! 🇧🇷 pic.twitter.com/0CBJPF07ZN
— FINA (@fina1908) October 6, 2018
SuSvim-menn 1:50.85 og føroyskt met í 4×50 blandað
Mansliðið hjá Suðuroyar Svimjifelag setti í gjár nýtt føroyskt met í 4×50 metra blandaðari svimjing, tá ið teir á Ægir Open í Klaksvík svumu teinin í tíðini 1:50.85. Teir áttu sjálvir føroyska metið á 1:50.96, frá HS Open í mars mánaða.
Teir sum svumu fyri SuSvim, vóru:
- Bartal Debess (rygg) 29.38
- Rani Jacobsen (bringu) 31.30
- Róland Toftum (firvald) 25.43
- Rói Bech (frí) 24.74
Luttakaralistar til Ægir Open 6. og 7. oktober 2018
Her eru luttakaralistarnir til svimjistevnuna Ægir Open nú leygardagin hin 6. oktober og sunnudagin hin 7. oktober 2018, sum Ægir skipar fyri í Klaksvíkar Svimjihøll. Listarnir síggjast eisini her á livetiming.se
- Luttakaralistar í txt-sniði: aegir-stevna-okt-2018-luttakaralisti.txt
- Luttakaralistar í html-sniði: aegir-stevna-okt-2018-luttakaralisti.html
- Luttakaralistar í pdf-sniði: aegir-stevna-okt-2018-luttakaralisti.pdf


text:
Vælkomin til heimasíðuna hjá Dansifelagnum í Havn. Síðan er enn í gerð, men longu nú er ymiskt at finna.
Her síggjast nýggjastu tíðindini frá Dansifelagnum í Havn.
Fríggjakvøldið 26. oktober 2018, kl. 21:00 verður ársaðalfundur hjá Dansifelagnum í Havn í Hornahúsunum. Skrá eftir viðtøkum felagsins.
Oftani møti eg fólki, sum hava avgjørdar meiningar um brúðardans og brúðarvísur uttan tó at vita nakað um søguligu og mentanarligu bakgrundina fyri hesum siði. Tí havi eg her savnað ymiskt hesum viðvíkjandi.
Boðað verður frá at aðalfundur felagsins verður í Hornahúsunum fríggjakvøldið 23. oktober 2015, kl. 21:00. Skrá sambært viðtøkum felagsins.
Fríggjakvøldið 9. oktober 2015, kl. 20:00 byrjar barnadansurin hjá Dansifelagnum í Havn í Norðurlandahúsinum aftur.
Dansifelagið er biðið um at dansa fyri uml. 400 kórfólkum í Dansifrøi leygarkvøldið 31. mai 2014. Møtið fjølment í vanligum klæðum kl. 21:30 í Dansifrøi.
Leygardagin 3. mai 2014 tók Dansifelagið í Havn upp brot úr 9 kvæðum.


text:
Samtyktir frá bygdarráðsfundi týsdagin 6. februar 2018 kl. 18.00
Møtt til hendan fundin vóru: Mikkjal Sørensen, Andreas Berg, Sveinur Bech, Joan Vejhe
og Emily Poulsen.
1.
Samtykt er at hava tiltakið Ung í arbeiði 2018.
2.
Samtykt er at stuðla Suðuroyar Svimjifelag.
Semja er um ikki at stuðla bóltfelagnum Royn.
Semja er um ikki at stuðla Summartónar 2018.
3.
Kunnað bleiv um skattainntøkurnar fyri januar: kr 645.169.
Kunnað bleiv um, og samtykt, at keypa tvær gassgrýtir.
Kunning um at Landsverk setur upp gabiónir við inngongdina til Miðnámsskúlan.
Kunnað bleiv um og samtykt at samstarva við Vágs kvøldskúla viðv. undirvísing í prutlkoyrikortið.
Kunnað bleiv um tilboð frá SH-Bygg viðv. Dagrøktini. Samtykt var at taka av tilboðnum.
Meðan hetta mál var fyri, vóru Mikkjal Sørensen og Sveinur Bech ikki við á fundi.
Porkeris Bygdarráð.


text:
Nú útflutningurin fyri 11 mánaðir av 2017 er uppgjørdur, er higartil útflutt fyri 8 mia. kr. Tað eru 9% meir enn árið fyri.
Útflutningurin av laksi var 3,6 mia. kr. og er vaksin 9% í mun til somu mánaðir árið fyri. Í nøgd er vøksturin 3%.
Útflutningurin av makreli, sild og svartkjafti var 1,7 mia. kr. Tað er ein vøkstur á 16%. Her er serliga útflutt meiri av sild, meðan tað er minni útflutt av svartkjafti.
Av bólkinum fiskaúrdráttir, ið er komin upp á 628 mió. kr., er meginparturin, næstan hálv milliard, fiskamjøl. Tað eru 222 mió. kr. meir enn árið fyri.
Samstundis sum fiskaútflutningurin vaks 11% í virði, minkaði hann 1% í nøgd.
Útgreinað og dagførd hagtøl eru at finna í hagtalsgrunninum her.